SAN LUCAS 21 KEK - Li xma̱lcaˈan nebaˈ nabal quixqˈue - Bible Gateway\nSAN LUCAS 21 Kekchi (KEK)\nLi xma̱lcaˈan nebaˈ nabal quixqˈue chiru li queˈxqˈue li biom\n21 Saˈ jun li cutan li Jesús cuan saˈ li templo ut quiril nak eb li biom yo̱queb chixqˈuebal lix mayejeb saˈ li ca̱x. 2 Ut quiril ajcuiˈ nak jun li xma̱lcaˈan nebaˈ quixqˈue saˈ li ca̱x cuib li tumin cobre chokˈ xmayej. 3 Ut li Jesús quixye: ―Relic chi ya̱l ninye e̱re nak li xma̱lcaˈan nebaˈ nabal xqˈue chiru li queˈxqˈue li biom, 4 xban nak chixjunileb aˈan xeˈxqˈue li x‑elaˈan chiruheb. Abanan li ixk aˈin, usta nebaˈ, xqˈue chixjunil li joˈ nimal cuan re, li re raj xnumsinquil li cutan junju̱nk.\nTa̱cuulak xkˈehil nak ta̱juqˈui̱k li templo\n5 Cuanqueb li yo̱queb chi a̱tinac chirix lix chˈinaˈusal li templo. Yo̱queb chixyebal: ―Cˈajoˈ xchakˈal ru li pec li yi̱banbil cuiˈ li templo joˈ ajcuiˈ li mayej li queˈxqˈue chokˈ xsahob ru, chanqueb. Ut li Jesús quixye reheb: 6 ―Ta̱cuulak xkˈehil nak ta̱sachekˈ ru chixjunil li yo̱quex chirilbal anakcuan. Ma̱ jun reheb li pec aˈan ta̱cana̱k saˈ xnaˈaj chi incˈaˈ ta ta̱juqˈui̱k, chan li Jesús.\nLi cˈaˈru talajcˈulma̱nk nak ac cuulac re xkˈehil li rosoˈjic li ruchichˈochˈ\n7 Queˈxpatzˈ re: ―At tzolonel, ¿jokˈe ta̱cˈulma̱nk li yo̱cat chixyebal? ¿Cˈaˈru retalil ta̱cua̱nk nak talajcˈulma̱nk li cˈaˈak re ru aˈin? chanqueb. 8 Li Jesús quixye reheb: ―Cheba̱nu cue̱nt re nak incˈaˈ texbalakˈi̱k xban nak nabal teˈcha̱lk chi balakˈi̱nc ut teˈxye nak saˈ incˈabaˈ la̱in xeˈchal. Teˈxye, “La̱in li Cristo li yechiˈinbil xban li Dios” chaˈkeb. Ut teˈxye, “Anakcuan xcuulac xkˈehil.” chaˈkeb. Abanan me̱pa̱b li cˈaˈru teˈxye eb aˈan. 9 Nak te̱rabi nak yo̱ li ple̱t ut li chˈaˈajquilal yalak bar, mexxucuac xban nak tento nak ta̱cˈulma̱nk chi joˈcan. Abanan moco ac aˈan ta rosoˈjiqueb li cutan, chan li Jesús. 10 Ut quixye ajcuiˈ: ―Nabal li tenamit teˈpletik riqˈuin jalan chic tenamit. Ut eb li acuabej teˈxpleti ribeb. 11 Talajcua̱nk hi̱c saˈ nabal chi naˈajej ut ta̱cua̱nk cueˈej ut yajel. Ta̱cua̱nk ni̱nki raylal ut xucuajel rilbal li retalil li talajcˈutu̱nk saˈ choxa. 12 Abanan nak toj ma̱jiˈ nacˈulman chixjunil li cˈaˈak re ru aˈin, texchapekˈ ut texrahobtesi̱k. Texcˈamekˈ saˈ li cab li nequeˈxchˈutub cuiˈ ribeb laj judío ut texcˈamekˈ saˈ tzˈalam. Texcˈamekˈ chiruheb li rey ut eb laj rakol a̱tin saˈ incˈabaˈ la̱in. 13 Ut aˈan ta̱cˈanjelak e̱re re xchˈolobanquil resil li colba‑ib. 14 Qˈuehomak biˈ saˈ e̱chˈo̱l aˈin, nak moco toj yo̱kex ta chixcˈoxlanquil chanru texsume̱nk cuiˈ re xcolbal e̱rib, 15 xban nak la̱in tinqˈue e̱naˈleb ut tincˈut che̱ru cˈaˈru te̱ye. Ut eb li xicˈ nequeˈiloc e̱re incˈaˈ teˈru̱k chixcuechˈbal rix li cˈaˈru te̱ye, chi moco teˈxnau xsumenquil. 16 Texkˈaxtesi̱k saˈ rukˈeb li xicˈ nequeˈiloc e̱re xbaneb le̱ naˈ e̱yucuaˈ ut xbaneb le̱ ras ut le̱ ri̱tzˈin ut eb le̱ rechˈalal joˈ eb ajcuiˈ le̱ rami̱g. Ut cuan li cuanqueb saˈ e̱ya̱nk li teˈcamsi̱k. 17 Ut xicˈ tex‑ilekˈ xbaneb chixjunileb li tenamit saˈ incˈabaˈ la̱in. 18 Abanan ma̱cˈaˈ te̱cˈul. 19 Cui incˈaˈ nachˈinan e̱chˈo̱l saˈ le̱ pa̱ba̱l usta yo̱kex chi cˈuluc raylal te̱re̱chani li junelic yuˈam. 20 Nak te̱ril li tenamit Jerusalén sutsu̱k xbaneb li qˈuila soldado, la̱ex te̱nau nak ac xcuulac xkˈehil li rosoˈjic. 21 Ut eb li cuanqueb saˈ li naˈajej Judea cheˈe̱lelik saˈ junpa̱t ut cheˈxicak saˈ eb li tzu̱l. Eb li cuanqueb saˈ li tenamit Jerusalén cheˈe̱lk aran ut eb li cuanqueb saˈ cˈaleba̱l incˈaˈ chic teˈsukˈi̱k saˈ li tenamit. 22 Ut saˈ eb li cutan aˈan, li Dios tixqˈueheb chixtojbal rix lix ma̱queb li xicˈ nequeˈiloc re. Chi joˈcan ta̱tzˈaklok ru chixjunil li tzˈi̱banbil retalil saˈ li Santil Hu. 23 Kˈaxal ra cuiˈchic chokˈ reheb li yaj aj ixk ut li yo̱queb chi tuˈresi̱nk saˈ eb li cutan aˈan, xban nak ma̱ caˈchˈin li raylal teˈxcˈul li tenamit aˈan xban nak yo̱k xjoskˈil li Dios saˈ xbe̱neb. 24 Cuan li teˈcamsi̱k riqˈuin chˈi̱chˈ ut cuan li teˈchapekˈ ut teˈcˈamekˈ chi pre̱xil saˈ eb li jalan tenamit. Ut li tenamit Jerusalén ta̱cana̱k rubel xcuanquileb li ma̱cuaˈeb aj judío toj ta̱cuulak xkˈehil nak li Dios ta̱risiheb lix cuanquileb li ma̱cuaˈeb aj judío, chan li Jesús. 25 Ut ta̱cua̱nk retalil chiru li sakˈe, li po ut eb li chahim. Ut eb li cuanqueb saˈ ruchichˈochˈ teˈyotˈekˈ ut teˈsach xchˈo̱leb xban lix ya̱b ut lix cau ok li palau. 26 Teˈlucta̱k li cui̱nk xbaneb xxiu nak yo̱keb chixcˈoxlanquil li raylal li ta̱cha̱lk saˈ ruchichˈochˈ. Ut ta̱ecˈa̱nk saˈ xnaˈaj li choxa. 27 Chirix aˈan te̱ril nak la̱in li Cˈajolbej yo̱kin chak chi cha̱lc saˈ choxa riqˈuin lix nimal incuanquilal ut inlokˈal. 28 Nak acak xticla xcˈulbal chixjunil li cˈaˈak re ru aˈin, cacuubresihomak e̱chˈo̱l ut yoˈon cua̱nkex. Chisahokˈ saˈ e̱chˈo̱l xban nak cuulac re xkˈehil nak texcolekˈ, chan li Jesús.\nLi jaljo̱quil ru a̱tin chirix li jun to̱n chi higo\n29 Ut quixye jun chic li jaljo̱quil ru a̱tin reheb. Quixye: Cheqˈuehak retal li jun to̱n chi higo ut chixjunileb li cheˈ. 30 Nak nakˈunkˈut chak lix xak li cheˈ chi e̱lc, riqˈuin aˈan nequeqˈue retal nak yo̱ chak chi nachˈoc li sakˈehil. 31 Joˈcan ajcuiˈ la̱ex nak te̱ril nak yo̱k chi cˈulma̱nc chixjunil li cˈaˈak re ru aˈin, aˈan retalil nak yo̱ chak chi nachˈoc lix nimajcual cuanquil li Dios. 32 Relic chi ya̱l ninye e̱re nak incˈaˈ ta̱osokˈ li tenamit aˈin chi toj ma̱jiˈak nacˈulman chixjunil li cˈaˈak re ru aˈin. 33 Li choxa ut li ruchichˈochˈ talajeˈosokˈ. Abanan li cua̱tin incˈaˈ ta̱cana̱k yal chi joˈcan chi incˈaˈ ta ta̱cˈulma̱nk li cˈaˈru naxye. 34 Chenauhak xcolbal e̱rib. Me̱qˈue e̱rib chi a̱le̱c riqˈuin li numcuaˈac ut li cala̱c, chi moco riqˈuin xcˈoxlanquil chanru te̱numsi li cutan junju̱nk. Ma̱re anchal ta̱cuulak xkˈehil li cutan aˈan chi ma̱cˈaˈ saˈ e̱chˈo̱l. 35 Ta̱cha̱lk chi ma̱cˈaˈ saˈ e̱chˈo̱l joˈ nak naqˈueman junak raˈal chi ma̱ ani nanaˈoc re. 36 Joˈcan ut yoˈon cua̱nkex ut junelic chextijok re nak cauhak e̱chˈo̱l chixcuybal xnumsinquil li raylal li ta̱cha̱lk saˈ e̱be̱n, ut re nak ta̱ru̱k texcuulak cuiqˈuin la̱in li Cˈajolbej, chan li Jesús. 37 Rajlal cutan li Jesús naxchˈolob xya̱lal chiruheb saˈ li templo ut nak na‑ecuu, naxic saˈ li tzu̱l Olivos chixnumsinquil li kˈojyi̱n. 38 Ut chixjunileb li tenamit nequeˈxxic saˈ li templo rajlal ekˈela chirabinquil li cˈaˈru naxye li Jesús.


1 JUAN 4 KEK - Li Santil Musikˈej ut laj tzolonel aj - Bible Gateway\n1 JUAN 4 Kekchi (KEK)\nLi Santil Musikˈej ut laj tzolonel aj balakˈ\n4 Ex herma̱n, qˈuehomak retal nak moco chixjunil ta aj iqˈuin cuan li Santil Musikˈej. Nabaleb laj tzolonel aj balakˈ cuanqueb saˈ ruchichˈochˈ. Me̱pa̱b chixjunil li cˈaˈak re ru nequerabi riqˈuineb, usta ta̱yehekˈ e̱re nak riqˈuin li Dios xchal. Tento nak te̱tzˈil rix li te̱rabi re xnaubal ma riqˈuin li Dios xchal li nequeˈxye malaj incˈaˈ. 2 Chi joˈcaˈin naru te̱nau cui li Santil Musikˈej xqˈuehoc re li naˈleb malaj incˈaˈ. Li ani ta̱yehok re nak li Jesucristo quitzˈejcualoˈ ut tzˈakal cui̱nk nak quicˈulun saˈ ruchichˈochˈ, aˈan li cuan li Santil Musikˈej riqˈuin. 3 Ut li ani ta̱yehok re nak li Jesucristo incˈaˈ quitzˈejcualoˈ nak quicˈulun saˈ ruchichˈochˈ, aˈan ma̱cˈaˈ li Santil Musikˈej riqˈuin. Li naˈleb aˈan nachal riqˈuin li xicˈ na‑iloc re li Cristo. Abanan ac e̱rabiom resil chirix nak tol‑e̱lk li xicˈ na‑iloc re li Cristo. Ut anakcuan li naˈleb aˈan ac yo̱ chi cˈulu̱nc saˈ ruchichˈochˈ. 4 Ex inherma̱n, la̱ex rehex chic li Dios. La̱ex xecuy ut xenau xcolbal e̱rib chiruheb laj balakˈ. Xecuy xban nak li Santil Musikˈej cuan e̱riqˈuin ut kˈaxal nim xcuanquil aˈan chiru laj tza li cuan riqˈuineb laj balakˈ. 5 Li naˈleb li cuan riqˈuineb laj balakˈ, aˈan yal re ruchichˈochˈ ut junes chirix aˈan nequeˈa̱tinac. Ut eb li incˈaˈ nequeˈxnau xya̱lal nequeˈrabi li incˈaˈ ya̱l li nequeˈxye ut nequeˈxpa̱b. 6 Abanan la̱o ralal xcˈajol li Dios. Ut eb li nequeˈpa̱ban re li Dios nocoeˈrabi. Ut eb li incˈaˈ nequeˈpa̱ban re li Dios incˈaˈ nequeˈraj kabinquil. Riqˈuin aˈan nacˈutun ani cuan li Santil Musikˈej riqˈuin ut ani cuan xmusikˈ laj balakˈ riqˈuin.\nLi Dios aj rahonel\n7 Ex inherma̱n, chikara kib chi kibil kib xban nak li rahoc riqˈuin li Dios nachal. Li ani narahoc, aˈan ralal li Dios ut naxba̱nu li naraj li Dios. 8 Ut li incˈaˈ narahoc ma̱cuaˈ ralal li Dios xban nak li rahoc riqˈuin li Dios nachal. 9 Li Dios quixcˈut chiku chanru nak nocoxra nak quixtakla chak lix junaj chi Alal saˈ ruchichˈochˈ chi ca̱mc saˈ kacˈabaˈ la̱o. Li Dios quixtakla chak li Ralal re nak ta̱cua̱nk kayuˈam chi junelic. 10 Li tzˈakal rahoc, aˈan aˈin: ma̱cuaˈo la̱o xorahoc re li Dios. Aˈan ban quirahoc ke la̱o xban nak quixtakla chak li Ralal chi ca̱mc re xtojbal rix li kama̱c. 11 Ex herma̱n, xban nak kˈaxal nocoxra li Dios, tento ajcuiˈ nak takara kib chi kibil kib la̱o. 12 Ma̱ jun qui‑iloc ru li Dios. Abanan cui nakara kib chi kibil kib, li Dios cuan kiqˈuin chi junelic. Ut lix rahom li Dios tzˈaklojenak ru kiqˈuin. 13 Nakanau nak cuanco riqˈuin li Dios ut li Dios cuan kiqˈuin xban nak li Dios quixqˈue ke li Santil Musikˈej. 14 La̱o lix apóstol li Jesucristo. Quikil ru li Jesucristo. Ut nakachˈolob xya̱lal nak li Acuabej Dios quixtakla chak li Ralal chixcolbaleb li cuanqueb saˈ ruchichˈochˈ. 15 Li ani nachˈoloban re nak li Jesús, aˈan li Ralal li Dios, aˈan cuan riqˈuin li Dios, ut li Dios cuan riqˈuin aˈan. 16 La̱o nakapa̱b nak li Dios, aˈan aj rahonel ut nakanau nak ya̱l aˈan. Li rahoc nachal riqˈuin li Dios. Li ani narahoc, aˈan cuan riqˈuin li Dios ut li Dios cuan riqˈuin aˈan. 17 Riqˈuin aˈin ta̱tzˈaklok ru li rahoc kiqˈuin la̱o re nak cauhak kachˈo̱l saˈ xcutanquil li rakba a̱tin. Chanru xnaˈleb li Ka̱cuaˈ Jesucristo, joˈcanak ajcuiˈ li kanaˈleb la̱o nak cua̱nko arin saˈ ruchichˈochˈ. 18 Ma̱cˈaˈ kaxiu cui nakara li Dios chi tzˈakal. Li tzˈakal rahoc narisi li xiu. Li ani naxucuac, naxxucua lix tojbal rix lix ma̱c, ut li naxucuac toj ma̱jiˈ natzˈakloc ru li rahoc riqˈuin. 19 La̱o nakara li Dios xban nak aˈan xrahoc ke xbe̱n cua. 20 Cui junak naxye nak naxra li Dios ut xicˈ naril lix herma̱n, aˈan aj ticˈtiˈ. Li ani incˈaˈ naxra lix herma̱n li naril ru, ¿chan ta cuiˈ ru nak tixra li Dios li moco naril ta ru? 21 Aˈin li chakˈrab quixqˈue ke li Jesucristo: Li ani naxra li Dios, tento ajcuiˈ nak tixra lix herma̱n.


APOCALIPSIS 3 KEK - Li esilal li quixtakla riqˈuineb laj - Bible Gateway\nAPOCALIPSIS 3 Kekchi (KEK)\nLi esilal li quixtakla riqˈuineb laj pa̱banel li cuanqueb Sardis\n3 Ut li Cˈajolbej quixye cuiˈchic cue: ―Tzˈi̱ban riqˈuin lix takl li Dios li na‑iloc reheb li jun chˈu̱tal chi aj pa̱banel li cuanqueb Sardis ut ta̱ye re: Li cuan li Santil Musikˈej riqˈuin ut li cuan li cuukub chi chahim saˈ rukˈ naxye e̱re chi joˈcaˈin: La̱in ninnau chanru nak cuanquex. Eb li tenamit nequeˈxye nak la̱ex tzˈakal aj pa̱banelex. Abanan moco ya̱l ta. La̱in ninnau nak incˈaˈ nequexpa̱ban chi tzˈakal. Chanchan camenakex. 2 Qˈuehomak retal chanru nak cuanquex. La̱ex incˈaˈ tzˈakal re ru le̱ yuˈam chiru li Ka̱cuaˈ Dios. Joˈcan nak qˈuehomak e̱chˈo̱l chi pa̱ba̱nc chi tzˈakal ut michˈinan chic e̱chˈo̱l. 3 Chijulticokˈ e̱re li xya̱lal li querabi chak junxil. Chiyotˈekˈ e̱chˈo̱l ut jalomak e̱cˈaˈux. Cacuubresihomak e̱chˈo̱l saˈ le̱ pa̱ba̱l. Cui incˈaˈ te̱ba̱nu aˈan, la̱in tincuulak e̱riqˈuin chi ma̱cˈaˈ saˈ e̱chˈo̱l joˈ naxba̱nu laj e̱lkˈ ut tinrakok a̱tin saˈ e̱be̱n. 4 La̱in ninnau nak aran Sardis toj cuanqueb cuib oxib saˈ e̱ya̱nk li ti̱c xchˈo̱leb. Incˈaˈ xeˈxtzˈajni ribeb riqˈuin xba̱nunquil li ma̱usilal. La̱in tinye reheb nak xcˈulubeb cua̱nc cuiqˈuin chi tikto̱queb riqˈuin saki akˈej xban nak ti̱c xchˈo̱leb. 5 Li ani tixcuy xnumsinquil chixjunil li raylal aˈin ut incˈaˈ nachˈinan xchˈo̱l saˈ lix pa̱ba̱l, aˈan ta̱tikiba̱k riqˈuin saki akˈej. Ut la̱in incˈaˈ tinsach lix cˈabaˈ saˈ li hu tzˈi̱banbil cuiˈ xcˈabaˈeb li cuanqueb xyuˈam chi junelic. Ut chiru lin Yucuaˈ ut chiruheb ajcuiˈ lix ángel, la̱in tinye nak aˈan cualal incˈajol. 6 Cui te̱raj xtaubal ru lix ya̱lal, cheqˈuehak retal li naxye li Santil Musikˈej reheb laj pa̱banel. Joˈcaˈin quixye li Cˈajolbej reheb laj pa̱banel li cuanqueb Sardis.\nLi esilal li quixtakla riqˈuineb laj pa̱banel li cuanqueb Filadelfia\n7 Ut li Cˈajolbej quixye cuiˈchic cue: ―Tzˈi̱ban riqˈuin lix takl li Dios li na‑iloc reheb li jun chˈu̱tal chi aj pa̱banel li cuanqueb Filadelfia, ut ta̱ye re: Li ti̱c xchˈo̱l ut li tzˈakal Dios, aˈan cuan xcuanquilal joˈ li cuanquil li quiqˈueheˈ re laj David junxil. Li oqueba̱l li tixte aˈan, ma̱ ani naru ta̱tzˈapok re; ut li oqueba̱l li tixtzˈap aˈan, ma̱ ani naru ta̱tehok re. 8 Aˈan yo̱ chixyebal e̱re chi joˈcaˈin: La̱in ninnau chanru nak cuanquex. La̱in xinte li oqueba̱l che̱ru ut ma̱ ani naru ta̱tzˈapok re. Ninnau nak incˈaˈ cau e̱rib. Abanan incˈaˈ xine̱tzˈekta̱na. Junelic ban nequeba̱nu li cˈaˈru ninye. 9 Cuanqueb li nequeˈxba̱nu li cˈaˈru naraj laj tza. Nequeˈxye nak tzˈakaleb aj judío, abanan incˈaˈ nequeˈcˈanjelac chiru li Dios. Yal ticˈtiˈ nequeˈxye. La̱in tincanabeb toj retal teˈxcuikˈib ribeb che̱ru re nak teˈxqˈue retal nak la̱in ninrahoc e̱re. 10 La̱ex xecuy xba̱nunquil li xinye e̱re ut incˈaˈ xchˈinan e̱chˈo̱l saˈ le̱ pa̱ba̱l. Joˈcan nak la̱in tincolok e̱re saˈ xkˈehil nak ta̱cha̱lk li raylal saˈ xbe̱neb chixjunileb li cuanqueb saˈ ruchichˈochˈ. 11 La̱in chi se̱b tincha̱lk. Tincuulak e̱riqˈuin. Joˈcan nak cauhak taxak e̱chˈo̱l saˈ le̱ pa̱ba̱l ut me̱canab inpa̱banquil re nak te̱cˈul le̱ kˈajca̱munquil li tinqˈue ut re ajcuiˈ nak incˈaˈ ta̱qˈuehekˈ re jalan. 12 Li ani tixcuy xnumsinquil li raylal ut incˈaˈ ta̱chˈina̱nk xchˈo̱l saˈ lix pa̱ba̱l, tinqˈue xlokˈal ut ma̱ ani ta̱ru̱k ta̱isi̱nk re saˈ lix naˈaj li ta̱qˈuehekˈ re xban lin Yucuaˈ. Chanchanak li okech li nacu̱tun re lix templo li Dios, li incˈaˈ na‑ecˈan saˈ xnaˈaj. Aˈan ta̱cua̱nk riqˈuin lin Yucuaˈ chi junelic saˈ li Acˈ Jerusalén li tixqˈue lin Yucuaˈ cuan saˈ choxa. Acˈ chic lix cˈabaˈ tinqˈue. Ut chixjunileb teˈxnau nak aˈan ralal xcˈajol lin Yucuaˈ. Ut tinqˈue ajcuiˈ re lin cˈabaˈ la̱in. 13 Cui te̱raj xtaubal ru li xya̱lal, cherabihak li naxye li Santil Musikˈej reheb laj pa̱banel. Joˈcaˈin quixye li Cˈajolbej reheb laj pa̱banel li cuanqueb Filadelfia.\nLi esilal li quixtakla riqˈuineb laj pa̱banel li cuanqueb Laodicea\n14 Ut li Cˈajolbej quixye cuiˈchic cue: ―Tzˈi̱ban riqˈuin lix takl li Dios li na‑iloc reheb li jun chˈu̱tal chi aj pa̱banel li cuanqueb Laodicea ut ta̱ye re: Li ani naxcˈabaˈin “Amén”, li junelic ti̱c xchˈo̱l chixyebal li ya̱l, li ac cuan chak nak quiyi̱ba̱c chak li ruchichˈochˈ ut chixjunil li cˈaˈak re ru cuan, naxye e̱re chi joˈcaˈin: 15 La̱in ninnau chanru nak cuanquex. La̱ex incˈaˈ yo̱quex chinpa̱banquil chi anchal e̱chˈo̱l, chi moco yo̱quex chintzˈekta̱nanquil. Us raj nak tine̱pa̱b chi anchal e̱chˈo̱l malaj ut tine̱tzˈekta̱na raj chi junaj cua. Abanan la̱ex chanchanex li haˈ moco tik ta, chi moco que. Yal lulu ban. 16 Xban nak xcab rix e̱chˈo̱l nak yo̱quex chinpa̱banquil, la̱in texintzˈekta̱na. Chanchan texinxaˈcua nak texintzˈekta̱na. 17 La̱ex nequeye nak biomex ut cuan chixjunil li cˈaˈru e̱re. Ma̱cˈaˈ napaltoˈ ke chanquex. Abanan incˈaˈ nequeqˈue retal nak kˈaxal ra cuanquex. Chanchan nebaˈex ut mutzˈex. Chanchan tˈustˈuquex xban nak incˈaˈ niquine̱pa̱b. Kˈaxal tokˈoba̱l e̱ru. 18 Joˈcan nak ninye e̱re: Lokˈomak e̱‑oro cuiqˈuin li ac numsinbil saˈ xam ut isinbil xtzˈajnil. Lokˈomak le̱ saki tˈicr cuiqˈuin re te̱tikib e̱rib ut incˈaˈ te̱cˈut e̱xuta̱n nak tˈustˈu̱quex. Lokˈomak xbanol li xnakˈ e̱ru cuiqˈuin re nak tex‑ilok. 19 Li ani nequebinra, nintijeb ut ninkˈuseb. Joˈcan nak ninye e̱re nak jalomak e̱cˈaˈux ut qˈuehomak e̱chˈo̱l chinpa̱banquil. 20 Chanchan nak cuanquin chire li oqueba̱l nak yo̱quin che̱bokbal. Li ani ta̱abi̱nk re li cua̱tin ut tinixpa̱b, la̱in tincua̱nk riqˈuin ut tocua̱nk chi sum a̱tin. 21 Li ani tixcuy xnumsinquil li raylal ut incˈaˈ ta̱chˈina̱nk xchˈo̱l, la̱in tinqˈue chi cˈojla̱c chincˈatk saˈ lin cˈojariba̱l joˈ nak cˈojcˈo̱quin chixcˈatk lin Yucuaˈ saˈ lix cˈojariba̱l xban nak xincuy xnumsinquil li raylal. 22 Cui te̱raj xtaubal ru li xya̱lal, cheqˈuehak retal li naxye li Santil Musikˈej reheb laj pa̱banel, chan li Cˈajolbej reheb laj pa̱banel li cuanqueb Laodicea.


Kʼaru Naqabʼaanu saʼebʼ li Qamolam joʼ aj Testiiw re li Jehobʼa?\nJalan jalanq li kʼanjel nekeʼxbʼaanu li wankebʼ Betel ut chi joʼkan nekeʼtenqʼank chi xpuktesinkil li Raatin li Yos saʼ jun malaj saʼ naabʼal chi tenamit. Wankebʼ nekeʼtzʼiibʼak saʼ jalan jalanq chi aatinobʼaal, nekeʼxkʼuubʼ malaj nekeʼxxok tasal hu, ut wankebʼ nekeʼxokok jalam u malaj xyaabʼ kuxej saʼ CD, malaj nekeʼxbʼaanu junaq chik li kʼanjel.\nNekeʼril Chanru Yook chi Bʼeek li Xkʼanjel li Jehobʼa. Li Nekeʼjolomink re Xtenamit li Jehobʼa saʼ Chixjunil li Ruuchichʼochʼ moko yookebʼ ta xkʼaʼuxl chi xkanabʼankil li kʼanjel saʼ ruqʼebʼ li cheekel winq li Nekeʼril Chanru Yook chi Bʼeek Xkʼanjel li Jehobʼa, wank sut oxibʼebʼ malaj naabʼalebʼ chik li cheekel winq aʼin. Ebʼ li cheekel winq aʼin nekeʼxye rehebʼ li Nekeʼjolomink re Xtenamit li Jehobʼa chanru yook chi kʼiik li kʼanjel malaj nekeʼxkʼe resil junaq li chʼaʼajkilal. Ebʼ li esil aʼin natenqʼank rehebʼ li Nekeʼjolomink re Xtenamit li Jehobʼa chi xsikʼbʼal kʼaru naʼlebʼ teʼxkʼe saʼebʼ li tasal hu, saʼebʼ li chʼutam malaj saʼ junaq li nimla chʼutam. Li wankebʼ choʼq ruuchil li Nekeʼjolomink re Xtenamit li Jehobʼa, junelik taqlanbʼilebʼ chi rulaʼaninkil ebʼ li Molam Rehebʼ laj Testiiw ut chi xkʼeebʼal xnaʼlebʼ li Nekeʼril Chanru Yook chi Bʼeek Xkʼanjel li Jehobʼa saʼ li Tenamit re naq teʼxbʼaanu chiʼus li xkʼanjel (Proverbios 11:14). Nekeʼxtus jalan jalanq li naʼlebʼ ut saʼ xyanq li naʼlebʼ aʼin wank li seeraqʼ li naxkʼe li wank choʼq ruuchil li nekeʼjolomink re xtenamit li Jehobʼa. Ut li seeraqʼ aʼin naxwaklesi qachʼool joʼ aj paabʼanel.\nNekeʼxtenqʼa ebʼ li chʼuut. Saʼ li molam rehebʼ laj Testiiw, wankebʼ laj paabʼanel tenebʼanbʼil saʼ xbʼeenebʼ xaqabʼankil junaq li chʼuut ut xaqabʼankil ajwiʼ ebʼ li cheekel winq saʼ li chʼuut ut ebʼ aj tenqʼanel. Wankebʼ ajwiʼ nekeʼxbʼeeresi li kʼanjel li nekeʼxbʼaanu laj paabʼanel li nekeʼkʼamok bʼe chi puktesink, li taqlanbʼilebʼ saʼ jalan chik tenamit, li cheekel winq li nekeʼulaʼanink chʼuut. Joʼkan ajwiʼ, nekeʼril chanru tbʼaanumanq ebʼ li nimla chʼutam, chanru tyiibʼamanq ebʼ li Chʼutlebʼaal Kabʼl ut chanru tjekʼimanq ebʼ li tasal hu saʼebʼ li chʼuut re naq chixjunilebʼ kawaqebʼ xpaabʼal. Ebʼ li kʼanjel li naʼuxmank saʼebʼ li xmolam ebʼ laj Testiiw natenqʼank re naq chi tustu tpuktesimanq Raatin li Yos (1 Corintios 14:33, 40).\nChanru nekeʼtenqʼaak li Nekeʼjolomink re Xtenamit li Jehobʼa xbʼaanebʼ li Nekeʼril Chanru Yook chi Bʼeek li Xkʼanjel li Jehobʼa saʼ li Tenamit?\nKʼaru kʼanjel tenebʼanbʼil saʼ xbʼeenebʼ li xmolam aj Testiiw re li Jehobʼa?\nNasahoʼk saʼ qachʼool chi xkʼulbʼalebʼ li nekeʼulaʼanink saʼ li molam rehebʼ laj Testiiw re li Jehobʼa. Li molam aʼin teeto choʼq rehebʼ li ulaʼ chiruhebʼ li kutan Lunes toj saʼ li Viernes. Li ulaʼ nekeʼxtiqibʼ ribʼ chanchan tawiʼ xikebʼ re saʼ jun rehebʼ li qachʼutam. Us raj naq laaʼat ajwiʼ tolaanaw chanru nakʼutunk li naʼaj Betel, joʼkan xkʼabʼaʼ li xmolamebʼ laj Testiiw.


SAN JUAN 10 KEK;NIV - Li Jesús quixye nak aˈan li cha̱bil - Bible Gateway\nSAN JUAN 9SAN JUAN 11\nSAN JUAN 10 Kekchi (KEK)\nLi Jesús quixye nak aˈan li cha̱bil pastor\n10 Relic chi ya̱l tinye e̱re, li ani na‑oc saˈ xcorraleb li carner chi incˈaˈ na‑oc saˈ li tzˈakal oqueba̱l re li corral, li jun aˈan aj e̱lkˈ. 2 Abanan li ani na‑oc saˈ li tzˈakal oqueba̱l re li corral, li jun aˈan aj ilol reheb li carner. 3 Li nacˈacˈalen re li oqueba̱l naxnau ru aˈan ut naxte li oqueba̱l chiru. Ut eb li carner nequeˈxnau ru li xya̱b xcux nak naxbokeb chi xju̱nkaleb riqˈuin lix cˈabaˈeb ut narisiheb saˈ li corral. 4 Nak ac xrisiheb, naxberesiheb ut eb li carner nequeˈxta̱ke xban nak nequeˈxnau ru xya̱b lix cux. 5 Abanan junak li incˈaˈ nequeˈxnau ru, ma̱ jokˈe teˈxta̱ke. E̱lelic ban chic teˈxba̱nu chiru xban nak incˈaˈ nequeˈxnau ru xya̱b lix cux, chan li Jesús. 6 Aˈan aˈin li jaljo̱quil ru a̱tin li quixye li Jesús reheb. Abanan incˈaˈ queˈxtau ru lix ya̱lal. 7 Joˈcan nak li Jesús quixye cuiˈchic reheb: ―Relic chi ya̱l ninye e̱re, La̱in li oqueba̱l reheb li teˈpa̱ba̱nk cue. 8 Chixjunileb li queˈcˈulun xbe̱n cua chicuu la̱in, aˈaneb aj e̱lkˈeb ut aj balakˈeb. Ut eb li nequeˈpa̱ban cue, incˈaˈ nequeˈxpa̱b li cˈaˈru nequeˈxye. 9 La̱in li oqueba̱l. Chixjunileb li nequeˈpa̱ban cue la̱in, teˈcolekˈ ut la̱in tin‑ilok reheb. Chanchaneb li carner li nequeˈoc ut nequeˈel ut nequeˈxtau lix cuaheb. 10 Laj e̱lkˈ nachal chi elkˈac ut chi camsi̱nc ut chi sachoc. La̱in xinchal re nak ta̱cua̱nk e̱yuˈam chi tzˈakal. Ta̱cua̱nk e̱yuˈam chi junelic. 11 La̱in chanchanin jun li cha̱bil pastor. Junak cha̱bil pastor naxkˈaxtesi lix yuˈam saˈ xcˈabaˈeb lix carner. 12 Junak tojbil mo̱s ma̱cuaˈ tzˈakal pastor xban nak ma̱cuaˈ aˈan laj e̱chal re li carner. Naril nak yo̱ chi cha̱lc laj xoj, naxcanabeb li carner ut nae̱lelic. Ut laj xoj naxchapeb li carner ut naxchaˈchaˈi ruheb. 13 Li tojbil mo̱s nae̱lelic xban nak yal mo̱s. Aˈan incˈaˈ naxqˈue xchˈo̱l chixcolbaleb li carner. 14 La̱in chanchanin jun cha̱bil pastor. La̱in ninnau ruheb li cualal incˈajol. Ut eb aˈan nequeˈxnau cuu la̱in. 15 Joˈ nak lin yucuaˈ naxnau cuu la̱in, joˈcan ajcuiˈ nak ninnau ru lin yucuaˈ ut tinkˈaxtesi cuib chi camsi̱c re xcolbaleb li cualal incˈajol. 16 Cuanqueb ajcuiˈ cualal incˈajol jalaneb xtenamiteb. Tento nak la̱in tincˈameb chak. Eb aˈan teˈrabi ajcuiˈ xya̱b lin cux. Ut junajakeb chic ru nak teˈcua̱nk ut junak ajcuiˈ laj ilol reheb. 17 Ninxra li Yucuaˈbej xban nak la̱in tinkˈaxtesi cuib chi camsi̱c ut tincˈul cuiˈchic lin yuˈam. 18 Ma̱ ani ta̱qˈuehok cue chi camsi̱c cui incˈaˈ nacuaj la̱in. Xban nak la̱in nacuaj, tinkˈaxtesi cuib chi camsi̱c. Cuan incuanquil chixkˈaxtesinquil lin yuˈam. Ut cuan ajcuiˈ incuanquil chixcˈulbal cuiˈchic lin yuˈam. Aˈan aˈin li quixye cue lin Yucuaˈ nak tento tinba̱nu, chan li Jesús. 19 Ut xban nak jalan jala̱nk yo̱queb chixcˈoxlanquil chirix li quixye li Jesús, quicuan cuiˈchic jachoc ib saˈ xya̱nkeb. 20 Nabaleb queˈyehoc re: ―Cuan ma̱us aj musikˈej riqˈuin. Incˈaˈ tuktu xjolom. ¿Cˈaˈut nak nequerabi li cˈaˈru naxye aˈan? chanqueb. 21 Ut cuanqueb cuiˈchic yo̱queb xyebal: ―Incˈaˈ naru ta̱a̱tinak chi joˈcan cui cuan ma̱us aj musikˈej riqˈuin. ¿Ma ta̱ru̱k ta biˈ tixqˈue chi iloc junak mutzˈ cui cuan ma̱us aj musikˈej riqˈuin? chanqueb.\nLi Jesús quitzˈekta̱na̱c xbaneb laj judío\n22 Yo̱ li habalkˈe aran Jerusalén nak quicuulac xkˈehil li ninkˈe re xjulticanquil nak queˈxkˈaxtesi li templo saˈ rukˈ li Ka̱cuaˈ Dios. 23 Ut li Jesús yo̱ chi be̱c saˈ li templo bar cuan cuiˈ li oqueba̱l Salomón xcˈabaˈ. 24 Quisuteˈ xbaneb laj judío ut queˈxye re: ―¿Jokˈe ta̱ye ke chi tzˈakal anihat? ¿Ma yal yo̱kat chixqˈuebal kacˈaˈux? ¿Ma la̱at li Mesías, li yechiˈinbil xban li Dios? Cui la̱at li Cristo, ye ke chi tzˈakal anakcuan, chanqueb. 25 Li Jesús quixye reheb: ―Ac xinye e̱re anihin ut incˈaˈ niquine̱pa̱b. Li milagros li yo̱quin chixba̱nunquil saˈ xcˈabaˈ lin Yucuaˈ, aˈan naxcˈut chi tzˈakal anihin. 26 La̱ex incˈaˈ niquine̱pa̱b xban nak la̱ex ma̱cuaˈex cualal incˈajol. 27 Eb li cualal incˈajol nequeˈrabi li cˈaˈru ninye. La̱in ninnauheb ru ut eb aˈan nequeˈxba̱nu li cˈaˈru ninye. 28 La̱in tinqˈueheb xyuˈam chi junelic. Incˈaˈ teˈosokˈ ut ma̱ ani ta̱ru̱k ta̱makˈok reheb chicuu. 29 Lin Yucuaˈ li kˈaxal nim xcuanquil chiruheb chixjunil, aˈan li quikˈaxtesin reheb saˈ cuukˈ. Ma̱ ani naru ta̱makˈok reheb chiru aˈan. 30 La̱in ut li Yucuaˈbej junajo chi kibil kib, chan li Jesús. 31 Ut eb laj judío queˈxchap xpequeb ut queˈraj cuiˈchic xcutbal chi pec. 32 Li Jesús quixye reheb: ―Nabal li cha̱bilal xinba̱nu che̱ru joˈ quicˈutbesi̱c chicuu xban lin Yucuaˈ. ¿Bar cuan reheb li cha̱bil cˈanjel aˈin li xinba̱nu tine̱cuti cuiˈ chi pec? chan. 33 Eb aˈan queˈchakˈoc ut queˈxye: ―Incˈaˈ tatkacut chi pec xban li cha̱bilal xaba̱nu. Tatkacut chi pec xban nak nacajuntakˈe̱ta a̱cuib riqˈuin li Dios. La̱at yal cui̱nkat. Moco Diosat ta joˈ yo̱cat chixyebal, chanqueb re li Jesús. 34 Li Jesús quixye reheb: ―¿Ma incˈaˈ ta biˈ tzˈi̱banbil retalil saˈ le̱ chakˈrab nak li Dios quixye reheb li queˈcˈuluc re li ra̱tin “diosex la̱ex”? 35 Nakanau nak incˈaˈ naru takaye nak incˈaˈ ya̱l li tzˈi̱banbil saˈ li Santil Hu. Li Dios quixye “dios” reheb li quixxakab. 36 Li Acuabej Dios xsicˈoc cuu ut xinixtakla chak saˈ ruchichˈochˈ. ¿Cˈaˈut nak nequeye la̱ex nak yo̱quin chixmajecuanquil li Dios riqˈuin nak ninye nak la̱in li Ralal? 37 Cui la̱in incˈaˈ yo̱quin chixba̱nunquil li cˈaˈru naraj lin Yucuaˈ, me̱pa̱b nak la̱in li Ralal li Dios. 38 Abanan cui yo̱quin chixba̱nunquil li cˈaˈru naraj li Dios, usta incˈaˈ niquine̱pa̱b la̱in, cheqˈue retal li milagro li yo̱quin chixba̱nunquil re nak te̱nau chi tzˈakal nak li Dios cuan cuiqˈuin ut la̱in cuanquin riqˈuin aˈan, chan li Jesús. 39 Ut queˈxyal cuiˈchic xchapbal, abanan li Jesús qui‑el chiruheb. 40 Ut co̱ jun pacˈal li nimaˈ Jordán saˈ li naˈajej li quicubsin cuiˈ haˈ laj Juan junxil. Ut aran quicana. 41 Nabaleb li tenamit queˈcuulac riqˈuin. Yo̱queb chixyebal chi ribileb rib: ―Laj Juan ma̱ jun milagro quixba̱nu. Abanan ya̱l chixjunil li quixye chirix li cui̱nk aˈin, chanqueb. 42 Ut nabaleb li cuanqueb aran queˈxpa̱b li Jesús.


1 PEDRO 4 KEK - Joˈcakex li cha̱bil merto̱m riqˈuin - Bible Gateway\n1 PEDRO 4 Kekchi (KEK)\nJoˈcakex li cha̱bil merto̱m riqˈuin rusilal li Dios\n4 Li Cristo quixcˈul li raylal ut quirecˈa tzˈakal li raylal saˈ kacˈabaˈ la̱o. Joˈcan nak chikaqˈue ajcuiˈ kachˈo̱l la̱o chixcuybal li raylal. Julticak e̱re nak ma̱cˈaˈ chic xcuanquil li ma̱c saˈ xbe̱neb li nequeˈxcuy li raylal chi ma̱cˈaˈ xma̱queb. 2 Ut jarub cutan chic toj yoˈyo̱kex cheba̱nuhak li cˈaˈru naraj li Dios, ut incˈaˈ chic yo̱kex chixba̱nunquil li cˈaˈru querahi chak ru junxil. 3 Tzˈakal taxak li ma̱c li xeba̱nu chak. Xeba̱nu joˈ nequeˈxba̱nu li incˈaˈ nequeˈpa̱ban chiru li Dios. Junxil nasemsot le̱ chˈo̱l riqˈuin li joˈ ma̱joˈil naˈleb. Xeba̱nu chak li cala̱c ut li ninkˈei̱c. Xeba̱nu chak li num cuaˈac num ucˈac. Ut xeba̱nu ajcuiˈ li tzˈekbe̱talil aj naˈleb. Xuta̱nal xeba̱nu chak junxil nak xenima chak ruheb li yi̱banbil Dios. 4 Aˈut anakcuan eb li ma̱jiˈ nequeˈpa̱ban nequeˈsach xchˈo̱leb che̱rilbal. Nequeˈxqˈue retal nak ma̱cuaˈex chic jun saˈ xya̱nkeb chixba̱nunquil li ma̱usilal. Ut xban aˈan nequexhobeˈ. 5 Aban mokon eb laj hobonel tento nak teˈxkˈaxtesi xcue̱nt chiru li Dios riqˈuin li cˈaˈru quilajeˈxba̱nu chak. Li Dios, aˈan li ta̱rakok a̱tin saˈ xbe̱neb li yoˈyo̱queb joˈ eb ajcuiˈ li camenakeb. 6 Aˈan rajbal nak quichˈoloba̱c xya̱lal chiruheb li tenamit. Quirakman a̱tin chirixeb ut eb aˈan queˈcam joˈ nak telajeˈca̱mk chixjunileb li cristian. Chixjunileb li queˈpa̱ban chiru li Dios usta quilajeˈcam, lix musikˈeb yoˈyo̱queb joˈ nak yoˈyo li Dios. 7 Li rosoˈjic li ruchichˈochˈ ta̱se̱ba̱nk chak. Joˈcan nak aj‑ajak e̱ru, ut cheqˈuehak e̱chˈo̱l chi tijoc. 8 Li cˈaˈru tento te̱ba̱nu, aˈan xra̱bal e̱rib che̱ribil e̱rib ut chi anchal e̱chˈo̱l. Ut xban nak nequera e̱rib che̱ribil e̱rib, nequecuy ajcuiˈ e̱ma̱c che̱ribil e̱rib. 9 Chexqˈuehok ochochna̱l che̱ribil e̱rib chi sa saˈ e̱chˈo̱l. 10 Chikajunilo jalan jala̱nk li cˈaˈru ta̱ru̱k takaba̱nu. Ac kama̱tan kama̱tan qˈuebil ke chikaju̱nkal xban li Dios. Tento nak takatenkˈa li kas ki̱tzˈin riqˈuin li cˈaˈru nocoru chixba̱nunquil re nak incˈaˈ ta̱cana̱k chi ma̱cˈaˈ rajbal li ma̱tan qˈuebil ke xban li Dios. 11 Cui ani cuan xma̱tan chi a̱tinac, chixyehak ra̱tin li Dios. Cui ani naraj cˈanjelac, chi cˈanjelac aˈ yal chanru lix cacuilal qˈuebil re xban li Dios. Riqˈuin chixjunil li cˈaˈak re ru ta̱uxma̱nk, nimanbilak taxak xcˈabaˈ li Dios saˈ xcˈabaˈ li Jesucristo. Aˈan laj e̱chal re li nimajcual cuanquilal ut lokˈoninbilak taxak chi junelic kˈe cutan. Joˈcan taxak.\nTento xcuybal li raylal\n12 Ex inherma̱n, misach e̱chˈo̱l nak ta̱cha̱lk li ra xi̱cˈ saˈ e̱be̱n. Chanchan li xam nak nachal saˈ e̱be̱n re xyalbal rix le̱ pa̱ba̱l. Me̱cˈoxla nak caˈaj cuiˈ la̱ex yo̱quex chi cˈuluc re. 13 Chi sahokˈ ban saˈ e̱chˈo̱l nak yo̱quex chi cˈuluc raylal joˈ quixcˈul li Cristo xban nak yo̱quex chi tzˈako̱nc riqˈuin li raylal li quixcˈul aˈan. Ta̱cuulak xkˈehil nak li Jesucristo tixcˈutbesi lix nimal xlokˈal ut la̱ex kˈaxal cuiˈchic ta̱sahokˈ saˈ e̱chˈo̱l. 14 Us xak e̱re cui texhobekˈ xban nak nequepa̱b li Cristo. Aˈan retalil nak lix Musikˈ li Dios cuan e̱riqˈuin ut aˈan li kˈaxal lokˈ. Relic chi ya̱l nak tzˈekta̱nanbil li Dios xbaneb li nequeˈhoboc e̱re, abanan che̱ru la̱ex, kˈaxal lokˈ ut nim xcuanquil. 15 Cheqˈuehak retal: mexma̱cob. Xuta̱nal chokˈ e̱re nak te̱cˈul junak raylal xban elkˈac, malaj ut xban li camsi̱nc, malaj ut xban li yoˈoba̱nc chˈaˈajquilal saˈ xya̱nkeb le̱ ras e̱ri̱tzˈin, malaj ut xban xba̱nunquil cˈaˈak chic re ru incˈaˈ us. 16 Cui ut nequecˈul raylal xban nak nequepa̱b li Cristo, aˈan moco xuta̱nal ta. Chenima̱k ban xlokˈal li Dios xban nak la̱ex chic ralal xcˈajol. 17 Cuulac re xkˈehil li rakoc a̱tin. Ta̱ticla̱k kiqˈuin la̱o, li ralal xcˈajol li Dios. Tento nak ta̱rakekˈ a̱tin saˈ kabe̱n la̱o aj pa̱banel. Ut ta̱rakekˈ ajcuiˈ a̱tin saˈ xbe̱neb li incˈaˈ nequeˈxpa̱b li Dios. Abanan kˈaxal numtajenak cuiˈchic li raylal teˈxcˈul eb aˈan. 18 Joˈcaˈin tzˈi̱banbil chak retalil saˈ li Santil Hu: Cui li ti̱c xchˈo̱l elajic ta̱colekˈ, ¿ma tojaˈ ta chic junak laj ma̱c incˈaˈ elajic ta̱colekˈ? 19 La̱ex li yo̱quex chi xcˈulbal li raylal joˈ naraj li Dios, cheqˈuehak taxak e̱chˈo̱l chixba̱nunquil li cha̱bilal. Chekˈaxtesihak e̱rib saˈ rukˈ li Dios. Aˈan li quiyoˈobtesin ke ut ma̱ jokˈe ta̱paltok chiku.


SAN LUCAS 14 KEK - Saˈ li hiloba̱l cutan li Jesús - Bible Gateway\nSAN LUCAS 14 Kekchi (KEK)\nSaˈ li hiloba̱l cutan li Jesús quixqˈuirtesi jun li cui̱nk sip lix tibel\n14 Saˈ jun li hiloba̱l cutan li Jesús co̱ chi cuaˈac saˈ rochoch jun laj fariseo nim xcuanquil. Ut cuanqueb ajcuiˈ cuib oxib laj fariseo yo̱queb chixqˈuebal retal li Jesús. 2 Aran cuan jun li cui̱nk sip xakxo chiru li Jesús. 3 Ut li Jesús quixye reheb laj tzolol chakˈrab ut reheb laj fariseo: ―¿Cˈaˈru naxye saˈ li chakˈrab? ¿Ma us qˈuirtesi̱nc saˈ li hiloba̱l cutan? ¿Malaj ut incˈaˈ us? chan reheb. 4 Ut eb aˈan ti̱c ma̱cˈaˈ queˈxye. Tojoˈnak li Jesús quixchap li rukˈ li cui̱nk ut quixqˈuirtesi ut quixye re nak naru ta̱xic. 5 Nak quixsukˈisi rib li Jesús, quixye reheb li cuanqueb aran: ―¿Ani junak e̱re la̱ex ta̱tˈanekˈ ta junak xbu̱r malaj ut xbo̱yx saˈ xjulel haˈ, ma incˈaˈ ta biˈ ta̱xic saˈ junpa̱t chirisinquil usta hiloba̱l cutan? chan reheb. 6 Ut eb aˈan chi ti̱c incˈaˈ queˈxnau xsumenquil.\nLi Jesús quixye nak incˈaˈ us li nimobresi̱nc ib\n7 Li Jesús quixqˈue retal nak li bokbileb chi cuaˈac saˈ li cab aˈan yo̱queb chixsicˈbal ru li naˈajej li nequeˈqˈueheˈ cuiˈ li cuanqueb xcuanquil. Joˈcan nak quixye jun li jaljo̱quil ru a̱tin reheb. Quixye: 8 ―Nak texbokekˈ saˈ junak sumla̱c, mexcˈojla saˈ li naˈajej li naqˈueheˈ reheb li cuanqueb xcuanquil. Ma̱re ta̱cuulak junak chic mas nim xcuanquil che̱ru la̱ex. 9 Ut li xbokoc e̱re ta̱cha̱lk ut tixye e̱re, “Qˈuehomak li naˈajej aˈin re li cui̱nk aˈin”, chaˈak e̱re. Yo̱k chic e̱xuta̱n nak texxic chi cˈojla̱c saˈ li naˈajej li nequeˈcˈojla cuiˈ li ma̱cˈaˈeb xcuanquil. 10 Joˈcan nak ninye e̱re nak texbokekˈ saˈ junak sumla̱c, chexcˈojla̱k saˈ li naˈajej li nequeˈcˈojla cuiˈ li ma̱cˈaˈeb xcuanquil. Ut li xbokoc e̱re, ta̱cha̱lk ut tixye e̱re, “Quimkex, cˈojlankex arin saˈ li cha̱bil naˈajej”, chaˈak e̱re. Chi joˈcan ta̱qˈuehekˈ e̱lokˈal chiruheb chixjunileb li cˈojcˈo̱queb saˈ li me̱x e̱rochben. 11 Joˈcan nak chixjunileb li nequeˈxnimobresi ribeb, ta̱cubsi̱k xcuanquileb. Ut chixjunileb li nequeˈxcubsi ribeb, eb aˈan teˈqˈuehekˈ xcuanquil, chan li Jesús. 12 Ut quixye ajcuiˈ li Jesús re laj e̱chal cab: ―Nak tatqˈuehok chi tzaca̱nc, malaj ut ta̱ba̱nu junak ninkˈe, moco caˈaj cuiˈ ta la̱ cuami̱g ta̱bokeb, chi moco caˈaj cuiˈ eb la̱ cuas ut eb la̱ cui̱tzˈin, chi moco caˈaj cuiˈ la̱ cuechˈalal, chi moco caˈaj cuiˈ la̱ cuech cabal li biomeb, xban nak eb aˈan naru teˈxba̱nu ajcuiˈ jun ninkˈe ut tateˈxbok ut teˈxqˈue re̱kaj cha̱cuu. 13 Nak ta̱ba̱nu junak li ninkˈe, ta̱bok ajcuiˈ eb li nebaˈ ut eb li tokol rok rukˈ, ut eb li ye̱k rok ut eb li mutzˈ, 14 xban nak eb aˈan incˈaˈ ta̱ru̱k teˈxqˈue re̱kaj a̱cue. Abanan li Dios tatrosobtesi ut tixqˈue re̱kaj a̱cue nak teˈcuacli̱k cuiˈchic chi yoˈyo li ti̱queb xchˈo̱l, chan li Jesús re.\nLi Jesús quixchˈolob xya̱lal chirixeb li nequeˈtzˈekta̱nan re li rusilal li Dios\n15 Jun reheb li chunchu̱queb saˈ li me̱x quirabi li cˈaˈru quixye li Jesús ut quixye re: ―Us xak re li ani ta̱tzˈako̱nk chi cuaˈac saˈ li ninkˈe saˈ lix nimajcual cuanquilal li Dios, chan. 16 Nak quichakˈoc, li Jesús quixye jun li jaljo̱quil ru a̱tin re: Quicuan jun li cui̱nk quixcˈu̱b jun nimla ninkˈe ut nabaleb li quixbokeb chi cuaˈac. 17 Nak quicuulac xkˈehil li ninkˈe, quixtakla lix mo̱s chixyebal reheb li bokbileb nak teˈcha̱lk chi cuaˈac xban nak ac xya̱loˈ li tzacae̱mk. 18 Abanan chixjunileb queˈoc xpatzˈbal xcuybaleb. Jun quiyehoc: ―Xinlokˈ jun inchˈochˈ. Tento nak tinxic chirilbal. Tintzˈa̱ma cha̱cuu nak ta̱cuy inma̱c xban nak incˈaˈ tinxic, chan. 19 Ut li jun chic quixye: ―Xinlokˈ o̱b sumal inbo̱yx. Xic cue chirilbaleb. Nintzˈa̱ma cha̱cuu nak ta̱cuy inma̱c, chan. 20 Ut li jun chic quixye: ―Tojeˈ xinsumla ut incˈaˈ chic naru tinxic, chan. 21 Li mo̱s quisukˈi riqˈuin lix patrón ut quixye re li cˈaˈru queˈxye li bokbileb. Quichal xjoskˈil li patrón ut quixye re lix mo̱s: ―Ayu saˈ cˈayil ut saˈ eb li be ut ta̱bokeb li nebaˈ, eb li tokol rok rukˈeb, eb li ye̱k rokeb ut eb li mutzˈ ut ta̱cˈameb chak arin, chan. 22 Co̱ li mo̱s ut quixba̱nu joˈ quiyeheˈ re. Nak quisukˈi chak quixye re lix patrón: ―Ka̱cuaˈ, xinba̱nu joˈ xaye cue ut toj cuan nabal li naˈajej, chan. 23 Li patrón quixye re lix mo̱s: ―Tatxic chire li tenamit ut saˈ cˈaleba̱l ut ta̱cuelaji chak ruheb chi cha̱lc saˈ li ninkˈe re nak ta̱nujak li cuochoch, chan. 24 La̱in ninye e̱re nak ma̱ jun reheb li bokbileb xbe̱n cua teˈtzˈako̱nk riqˈuin li ninkˈe li xinba̱nu, chan li patrón.\nCuan chˈaˈajquilal riqˈuin xpa̱banquil li Cristo\n25 Nak yo̱ chi xic li Jesús nabaleb li tenamit yo̱queb chi ta̱ke̱nc re. Quixsukˈisi rib li Jesús ut quixye reheb: 26 ―Li ani ta̱raj ta̱ke̱nc cue, tento nak tinixra chi tzˈakal la̱in chiruheb lix naˈ xyucuaˈ, li rixakil ut eb lix cocˈal, ut eb li rechˈalal joˈ ajcuiˈ lix yuˈam. Cui incˈaˈ tinixra chi tzˈakal, li jun aˈan moco us ta chokˈ intzolom. 27 Li ani ta̱raj oc chokˈ intzolom, tento nak tinixta̱ke ut tixcuy xnumsinquil li raylal usta ta̱camsi̱k saˈ incˈabaˈ. 28 Cui cuan junak e̱re naraj tixyi̱b junak cab najt xteram, ¿ma incˈaˈ ta biˈ ta̱cˈojla̱k xbe̱n cua chixbirbal rix ma cuan tzˈakal lix tumin re tixchoy xyi̱banquil li cab? 29 Cui tixqˈue lix cimiento li cab ut incˈaˈ chic ta̱ru̱k xchoybal, chixjunileb li teˈilok re teˈxtiquib xseˈenquil. 30 Ut teˈxye, ―Li cui̱nk aˈin quixtiquib cablac ut incˈaˈ naru xchoybal, chaˈkeb. 31 ¿Ma cuan ta biˈ junak rey ta̱xic chi pletic riqˈuin junak chic rey cui incˈaˈ ta̱cˈojla̱k xbe̱n cua chixcˈoxlanquil ma tixcuy pletic rochbeneb laje̱bak mil chi cui̱nk riqˈuin li rey jun chic, li yo̱ chi cha̱lc chi pletic rochbeneb junmay mil chi cui̱nk? 32 Ut cui naxcˈoxla nak incˈaˈ ta̱ru̱k, tixtaklaheb lix takl nak toj cua̱nkeb chi najt chixtzˈa̱manquil chiru li rey jun chic re nak teˈcana̱k saˈ usilal chi ribileb rib. 33 Joˈcan ajcuiˈ la̱ex. Tento te̱cˈoxla chi us cˈaˈru te̱ba̱nu xban nak li ani incˈaˈ naraj xcanabanquil li cˈaˈru cuan re, li jun aˈan moco us ta ta̱oc chokˈ intzolom.\nLi ani incˈaˈ chic naxcuy xpa̱banquil li Jesús, aˈan chanchan li atzˈam li incˈaˈ chic quiˈ\n34 Li atzˈam, aˈan cha̱bil. Abanan cui incˈaˈ chic quiˈ, ma̱cˈaˈ chic ta̱oc cuiˈ. 35 Incˈaˈ chic ta̱usa̱k chokˈ re li chˈochˈ, chi moco chokˈ re li mul. Yal re tzˈekecˈ aj chic. Li ani ta̱raj rabinquil li cua̱tin, chixqˈuehak retal li yo̱quin chixyebal.


SAN JUAN 2 KEK - Li Jesús quixcˈutbesi lix cuanquil - Bible Gateway\nSAN JUAN 2 Kekchi (KEK)\nLi Jesús quixcˈutbesi lix cuanquil nak quixsukˈisi li haˈ chokˈ vino saˈ jun li sumla̱c\n2 Yo̱ chic rox cutan xcˈulbal a cˈaˈak re ru aˈin nak quicuan jun li sumla̱c saˈ li tenamit Caná re Galilea. Cuan lix naˈ li Jesús aran. 2 Ut quibokeˈ saˈ li sumla̱c li Jesús rochbeneb lix tzolom. 3 Nak ac yo̱ li ninkˈe, qui‑osoˈ li vino. Ut lix naˈ li Jesús quixye re: ―Ma̱cˈaˈ chic li vino, chan re. 4 Ut li Jesús quixye re: ―¿Cˈaˈut nak nacatchal xyebal cue aˈan? Toj ma̱jiˈ xkˈehil nak tincˈutbesi lin cuanquil, chan re lix naˈ. 5 Lix naˈ li Jesús quixye reheb li yo̱queb chi cˈanjelac: ―Cheba̱nuhak li cˈaˈru tixye e̱re, chan. 6 Ut aran cuanqueb cuakib li ni̱nki cuc yi̱banbil riqˈuin pec. Aˈan nacˈanjelac chokˈ xnaˈaj xhaˈeb laj judío re xchˈajobresinquil ribeb joˈ naxye saˈ lix chakˈrabeb. Li junju̱nk chi cuc aˈan naxcˈam oxib ni̱nki cuc chi haˈ. 7 Li Jesús quixye reheb li yo̱queb chi cˈanjelac aran nak teˈxnujtesi li ni̱nki cuc riqˈuin haˈ. Ut eb aˈan queˈxqˈue li haˈ saˈ li cuc toj retal queˈnujac. 8 Quixye cuiˈchic li Jesús reheb: ―Lecomak caˈchˈinak ut te̱cˈam riqˈuin li najolomin re li ninkˈe, chan. Ut eb aˈan queˈxba̱nu joˈ quiyeheˈ reheb xban li Jesús. 9 Li haˈ ac sukˈisinbil chokˈ vino xban li Jesús nak queˈxcˈam riqˈuin li najolomin re li ninkˈe. Aˈan incˈaˈ quixnau bar ta xchal li vino. Caˈaj cuiˈ eb laj cˈanjel li queˈlecoc chak re queˈxnau. Li najolomin re li ninkˈe quixyal li vino. Tojoˈnak quixbok li be̱lomej ut quixye re: 10 ―Chixjunileb li nequeˈninkˈei̱c xbe̱n cua nequeˈxjecˈ li cha̱bil vino. Ut nak ac xeˈucˈac chi nabal li ulaˈ, nequeˈxjecˈ li incˈaˈ mas cha̱bil. Abanan la̱at xacˈu̱la li cha̱bil vino ut toj anakcuan xacuisi chak, chan re. 11 Aˈan aˈin li xbe̱n milagro li quixba̱nu li Jesús nak quixsukˈisi li haˈ chokˈ vino aran Caná re Galilea. Riqˈuin li milagro aˈin quixcˈutbesi nak cuan xcuanquil ut eb lix tzolom queˈxpa̱b nak li Jesús aˈan li Ralal li Dios. 12 Chirix chic aˈan co̱ Capernaum li Jesús rochben lix naˈ ut eb li ri̱tzˈin. Queˈco̱eb ajcuiˈ lix tzolom ut queˈcana aran cuib oxib cutan.\nLi Jesús quirisiheb laj cˈay saˈ li templo\n13 Nak ac yo̱ chi cuulac xkˈehil li Pascua, lix ninkˈe eb laj judío, li Jesús quicuulac Jerusalén. 14 Quicuulac saˈ li templo ut aran quixtauheb li yo̱queb chi cˈayi̱nc bo̱yx, carner ut paloma. Chunchu̱queb ajcuiˈ aran laj jalol ru tumin. 15 Li Jesús quixyi̱b jun lix tzˈu̱m riqˈuin cˈam ut quixyolesiheb. Quirisiheb chixjunileb chirix cab rochbeneb lix xul. Quixpaji lix tumin eb laj jalol ru tumin ut quixbalkˈusi lix me̱xeb. 16 Quixye reheb li yo̱queb chi cˈayi̱nc paloma: ―Isihomak chixjunil aˈin saˈ li templo. Me̱sukˈisi chokˈ cˈayil li rochoch lin Yucuaˈ, chan li Jesús reheb. 17 Tojoˈnak quinak saˈ xchˈo̱leb lix tzolom nak tzˈi̱banbil retalil saˈ li Santil Hu li naxye chi joˈcaˈin: La̱in ninra la̱ cuochoch ut narahoˈ saˈ inchˈo̱l nak nequeˈxba̱nu li incˈaˈ us saˈ la̱ cuochoch. 18 Ut eb laj judío queˈxye re li Jesús: ―¿Cˈaˈru retalil ta̱cˈut chiku re nak takanau nak cuan a̱cuanquil chirisinquileb saˈ li templo? chanqueb re. 19 Quichakˈoc li Jesús ut quixye reheb: ―Jucˈumak li templo aˈin ut chiru oxib cutan tincuaclesi cuiˈchic chi acˈ, chan reheb. 20 Eb laj judío queˈchakˈoc ut queˈxye re li Jesús: ―Chiru cuakib roxcˈa̱l (46) chihab queˈcablac re xyi̱banquil li templo aˈin. ¿Ma nacacˈoxla la̱at nak yal chiru oxib cutan ta̱cuaclesi cuiˈchic? chanqueb. 21 Abanan li Jesús incˈaˈ yo̱ chi a̱tinac chirix li templo. Yo̱ ban chi a̱tinac chirix lix camic ut lix cuaclijic cuiˈchic chi yoˈyo. 22 Joˈcan nak ac xcuacli cuiˈchic chi yoˈyo saˈ xya̱nkeb li camenak, queˈnak saˈ xchˈo̱leb lix tzolom li cˈaˈru quixye li Jesús nak toj ma̱jiˈ nacam. Ut queˈxpa̱b li cˈaˈru tzˈi̱banbil chak najter saˈ li Santil Hu ut queˈxpa̱b ajcuiˈ li cˈaˈru quiyeheˈ reheb xban li Jesús.\nLi Jesús naxnau chanru xnaˈleb li junju̱nk\n23 Nak li Jesús cuan aran Jerusalén chixnumsinquil li ninkˈe Pascua, nabaleb queˈpa̱ban re xban nak queˈril li milagro li quilajxba̱nu. 24 Abanan li Jesús incˈaˈ quixcˈojob xchˈo̱l riqˈuineb xban nak naxnau chanru lix cˈaˈuxeb. 25 Incˈaˈ tento nak ta̱chˈoloba̱k chiru chanru lix cˈaˈuxeb xban nak ac naxnau chanru lix naˈleb li junju̱nk.


Ebʼ li kamenaq teʼwakliiq chi yoʼyo saʼ xkʼabʼaʼ li xkamik li Jesus\nCHAAWIL SAʼ Bashkir Cakchiquel (Central) Pidgin (Cameroon) Q’eqchi’ abui abé acholi afrikáans albanés alemán alur amárico armenio aucano aymara azerí azerí (alfabeto cirílico) bajo alemán bassa de camerún batak (karo) batak (simalungun) batak (toba) baulé becol bengalí bete biak birmano bislama boulou búlgaro camboyano catalán cebuano checo chichewa chino (tradicional) chino simplificado chitonga chitumbuka chiyao chokue chol chuvash cibemba cingalés citonga congo coreano criollo de las seychelles criollo haitiano criollo mauriciano croata dangme danés digor diula edo efik embunda endebele endebele de Zimbabue endonga endáu enzema eslovaco esloveno español estonio ewé feroés finlandés fiyiano fon frafra francés ga galician galés garífuna georgiano griego groenlandés guaraní guerze gujarati gun hausa hebreo herero hiligaynon hindi hiri motu hmong holandés húngaro iban ibanag ibo ilocano indonesio inglés islandés isoko italiano japonés javanese kabiye kachin kannada kaonde kazajo kikamba kikongo kikuyu kiluba kimbundu kiniaruanda kipende kirguís kiribatiano kirundi kisi kisonge konkani (alfabeto latino) kpelle krio kurdo kurdo kurmanyí del Cáucaso kwangalí kwanyama lamba lao lenguaje de señas brasileño lenie letón lhukonzo lifu lingala lituano luganda lunda luo luvale macedonio macua malayo malayálam malgache maltés mam mambue-lungu mapudungún maratí maya mazateco de Huautla mendé mixe mixteco de guerrero mizo mongol more navajo nepalés ngäbere (o guaymí) nias noruego nyaneka nyungwe náhuatl de guerrero náhuatl de la huasteca náhuatl del centro náhuatl del norte de puebla oromo osético otetela otomí del valle del Mezquital pangasinán panjabí papiamento de aruba papiamento de curazao persa pidgin de las islas salomón polaco portugués portugués europeo purépecha quechua ancashino quechua ayacuchano quechua boliviano quechua cuzqueño quichua de Chimborazo quichua de Imbabura quiché romaní de Macedonia (alfabeto cirílico) romaní de macedonia romaní del sur de Grecia rotumano rumano runyankore ruso rutoro samoano sango saramacano sena sena serbio serbio (alfabeto latino) sesoto shona sidama silozi soli sranangtongo suajili suajili del congo suati sueco sundanés tagalo tahitiano tai tamil tankarana tayik telugu tetum tigriña tivo tlapaneco tojolabal tok pisin tongano totonaco tseltal tshiluba tsonga tsotsil tsuana turco turcomano tuvaluano twi tártaro ucraniano uhobo uigur (alfabeto cirílico) umbundú urdu uruund uzbeko valenciano vascuence vendal vezo vietnamita wallisiano waray-waray wayuunaiki wolaita xhosa xitshwa yacouba yoruba zandé zapoteco del istmo zapoteco re lachiguiri zulú árabe ñanya ñemba\nXnimankil li xkamik li Jesus, naxkʼe qahoonal chi xkʼoxlankil chixjunil li osobʼtesink li tqakʼul saʼ xkʼabʼaʼ naq kixqʼaxtesi li xyuʼam. Jun rehebʼ li osobʼtesink aʼin, aʼan li wakliik wiʼ chik chi yoʼyo. Li Jehobʼa maajunwa kiraj naq tookamq. Joʼkan naq, narahoʼk saʼ qachʼool naq nakamk junaq li qakomon malaj qamiiw (1Co 15:26). Kʼajoʼ naq kirahoʼk xchʼool li Jesus naq kirilebʼ chi yaabʼak ebʼ li xtzolom chirix li xkamik laj Lazaro (Jn 11:33-35). Saʼ xkʼabʼaʼ naq li Jesus kixkʼut chi tzʼaqal chanru li Xyuwaʼ, naqanaw naq li Jehobʼa narahoʼk ajwiʼ saʼ xchʼool naq nokooril chi yaabʼak chirix xkamik ebʼ li qamiiw ut ebʼ li qakomon (Jn 14:7). Li Jehobʼa naraj chi anchal xchʼool naq twulaq xqʼehil re xwaklesinkilebʼ wiʼ chik chi yoʼyo li tiikebʼ xchʼool, ut aʼan ajwiʼ naqaj laaʼo (Job 14:14, 15).\nSaʼ xkʼabʼaʼ naq li Yos nawulak chiru xbʼaanunkil chixjunil chi tustu ru, naqanaw naq chi kʼubʼkʼu tixwaklesihebʼ li kamenaq (1Co 14:33, 40). Inkʼaʼ chik tooyaabʼaq chirixebʼ li qakamenaq, sahaq bʼan saʼ qachʼool chi xkʼulbʼalebʼ wiʼ chik. Naq nakamk junaq li qas qiitzʼin, ma nakaakʼe aahoonal chi xkʼoxlankil li oybʼenihom aʼin? (2Co 4:17, 18.) Ma nakaabʼanyoxi re li Jehobʼa naq nokooxmaatani rikʼin li wakliik wiʼ chik chi yoʼyo ut naq naxchʼolobʼ chiqu saʼ li Santil Hu naq ebʼ li kamenaq teʼwakliiq wiʼ chik chi yoʼyo? (Col 3:15.)\nAni rehebʼ laawamiiw malaj ebʼ laakomon nakaawaj tzʼaqal rilbʼal wiʼ chik?\nAni rehebʼ li poyanam li wank saʼ li Santil Hu nakaawaj xnawbʼal ru ut aatinak rikʼin?


Isaías 36 - Sagrada Biblia [[Sagrada Biblia] Qeqchi Bible]\nCâlaju chihab roquic laj Ezequías chokß xreyeb laj Judá nak laj Senaquerib lix reyeb laj Asiria cô chi pletic riqßuineb laj Judá saß eb li tenamit li ac cauresinbileb chi pletic ut quirêchaniheb.\nTojoßnak lix reyeb laj Asiria quixtakla laj Rabsaces, li nim xcuanquil, chi âtinac riqßuin li rey Ezequías. Qui-el saß li tenamit Laquis ut cô Jerusalén rochbeneb lix qßuila soldados. Queßxyîb lix muhebâleb cuan cuiß li rok haß li nanumeß cuiß li haß li na-el saß li nimla pila li naxic saß li tenamit. Li pila aßan cuan chire li be li nequeßpuchßuc cuiß.\nOxib reheb laj Jerusalén li nequeßcßanjelac saß li palacio queßcôeb chi âtinac riqßuineb. Aßaneb aßin: laj Eliaquim li mertôm li ralal laj Hilcías; laj Sebna laj tzßîb; laj Joa laj ilol re li hu. Aßan ralal laj Asaf.\nLaj Rabsaces quixye reheb li oxib chi cuînk: —Têye resil aßin re laj Ezequías lê rey, “Lix reyeb laj Asiria li nim xcuanquil xye chi joßcaßin. ¿Ani aj iqßuin cau âchßôl nak incßaß nacatxucuac chicuu?\nMâre nacacßoxla nak riqßuin âtinac naru tâcol âcuib chicuu. ¿Ma aßan tâqßuehok xcacuil âchßôl? ¿Ani tâtenkßânk âcue chi pletic cuiqßuin nak nacacßoxla?\nLâat nacacßoxla nak eb laj Egipto teßtenkßânk âcue. Cui lâat tâcßojob âchßôl saß xbêneb laj Egipto chanchan nak tâqßue jun li caxlan aj chokß âxukß. Li caxlan aj tâtokekß ut tixhop lâ cuukß. Joßcan nak incßaß naru tâcßojob âchßôl saß xbêneb aßan.”\nUt cui lâex têye cue nak cßojcßo êchßôl riqßuin li Kâcuaß lê Dios, ¿ma incßaß ta biß isinbil saß êyânk chixjunileb li artal xban li rey Ezequías? ¿Ma mâcuaß ta biß aßan quiyehoc reheb laj Judá ut laj Jerusalén nak jun ajcuiß li artal texlokßonînk cuiß aran Jerusalén?\nJoßcan ut anakcuan lâin ninye êre nak takacßûb ru junak li naßleb. Lâin tinqßue êre cuib mil li cacuây ut lâex têril ma têtau cuib mil li cuînk li teßxic chirixeb li cacuây.\nLâex incßaß têcuy pletic riqßuin li nataklan saß xbêneb lix soldado lin rey usta aßan incßaß cau rib. ¿Ma tixqßue ta biß lê carruaje laj faraón? ¿Ma tixqßueheb ta biß li soldado li teßxic chirix cacuây nak nequecßoxla?\n¿Ma mâcuaß ta biß li Kâcuaß xtaklan chak cue saß li naßajej aßin chi pletic? ¿Ma xinchal ta biß chixsachbal ru yal injunes? chan.\nQueßchakßoc laj Eliaquim, laj Sebna ut laj Joa ut queßxye re laj Rabsaces: —Nakatzßâma châcuu nak toâcuâtina saß li âtinobâl arameo xban nak lâo nakatau ru li âtin aßan. Moâcuâtina saß li râtinobâleb laj Judá xban nak chixjunileb li tenamit li cuanqueb saß xbên li tzßac yôqueb chirabinquil li yôcat chixyebal, chanqueb.\nAbanan laj Rabsaces quixye reheb: —Lâin incßaß xintaklâc chi âtinac caßaj cuiß êriqßuin lâex ut riqßuin lê rey. Xintaklâc ban chi âtinac riqßuineb li cuanqueb saß li tzßac xban nak tâcuulak xkßehil nak eb aßan joß ajcuiß lâex têlou êcßot ut têrucß lê chuß, chan.\nUt chirix aßan quixakli ut quixjap re chixyebal saß li râtinobâleb laj Judá: —Abihomak chêjunilex li cßaßru naxye êre lix reyeb laj Asiria li nim xcuanquil.\nJoßcaßin naxye êre lix reyeb laj Asiria, “Mêqßue êrib chixbalakßi laj Ezequías xban nak aßan incßaß târûk texcol saß cuukß lâin.”\nMâre laj Ezequías tixye êre, “Cßojobomak êchßôl riqßuin li Kâcuaß. Relic chi yâl aßan tâcolok ke. Li Kâcuaß incßaß toxkßaxtesi saß rukß lix reyeb laj Asiria,” chaßak êre.\nMêpâb li cßaßru tixye êre laj Ezequías. Aßan aßin li naxye êre lix reyeb laj Asiria: Cui têcßam êrib saß usilal cuiqßuin, chêjûnkal têtzaca li ru lê uvas ut têtzaca li ru lê higo ut naru ajcuiß têrucß li haß li na-el saß lê jul haß,\ntoj retal nak texincßam chi cuânc saß jalan chic naßajej kßaxal châbil joß lê naßaj. Aran na-el nabal li uvas ut na-el nabal li trigo. Cuânk êvino ut cuânk êcaxlan cua.\nMêpâb li cßaßru naxye laj Ezequías xban nak yô chêbalakßinquil nak naxye êre nak li Kâcuaß tâcolok êre. ¿Ma cuan ta biß junak dios quixcol ta lix tenamit saß rukß lix reyeb laj Asiria?\n¿Bar cuan lix dioseb li tenamit Hamat ut Arfad? ¿Bar cuan lix dioseb li tenamit Sefarvaim? ¿Ma queßxcol ta biß li tenamit Samaria saß cuukß lâin?\n¿Ma cuan ta biß junak Dios saß eb li naßajej aßan li quixcuy xcolbal lix tenamit saß cuukß lâin? ¿Chanru nak li Kâcuaß Dios tixcol li tenamit Jerusalén saß cuukß? chan li rey.\nEb laj Judá mâ jun âtin queßxye xban nak li rey Ezequías quixye reheb nak incßaß teßxsume.Ut laj Eliaquim li ralal laj Hilcías, li na-iloc re li palacio, ut laj Sebna laj tzßîb, joß ajcuiß laj Joa li ralal laj Asaf li najolomin reheb li nequeßxococ re li hu, queßxpej li rakßeb ut queßcôeb riqßuin laj Ezequías ut queßxye re chixjunil li quixye laj Rabsaces.\nUt laj Eliaquim li ralal laj Hilcías, li na-iloc re li palacio, ut laj Sebna laj tzßîb, joß ajcuiß laj Joa li ralal laj Asaf li najolomin reheb li nequeßxococ re li hu, queßxpej li rakßeb ut queßcôeb riqßuin laj Ezequías ut queßxye re chixjunil li quixye laj Rabsaces.


2 CORINTIOS 11 KEK - Laj Pablo naxchˈolob xya̱lal chirixeb - Bible Gateway\n2 CORINTIOS 11 Kekchi (KEK)\nLaj Pablo naxchˈolob xya̱lal chirixeb li nequeˈxqˈue rib chokˈ apóstol\n11 Usan cui tine̱cuy chic caˈchˈinak usta to̱ntil a̱tin che̱ru la̱ex li cˈaˈru tinye ut cherabihak li cˈaˈru tinye e̱re. 2 La̱in kˈaxal nequexincˈoxla joˈ nak li Dios nequexcˈoxla. Ut nacuaj nak caˈaj cuiˈ li Cristo te̱ta̱ke. Joˈ nak li yucuaˈbej naxkˈaxtesi lix rabin chi sumla̱c riqˈuin jun chi cui̱nk, joˈcan ajcuiˈ nak xexinkˈaxtesi riqˈuin li Cristo. Aˈan joˈ li be̱lomej. 3 Abanan yo̱quin chi cˈoxlac che̱rix xban nak ninnau chanru nak quibalakˈi̱c lix Eva xban li cˈantiˈ. Ma̱re anchal texbalakˈi̱k la̱ex ut ma̱re incˈaˈ chic te̱pa̱b li Cristo chi anchal e̱chˈo̱l ut ma̱re incˈaˈ chic te̱lokˈoni. 4 Nincˈoxlac che̱rix xban nak cuan li nequeˈcuulac saˈ e̱ya̱nk ut nequeqˈue e̱chˈo̱l chirabinquil li cˈaˈru nequeˈxye, usta jalan nequeˈxcˈut che̱ru chirix li Jesucristo. Ut nequepa̱b li cˈaˈru nequeˈxye usta jalan nequeˈxye chirix li Santil Musikˈej. Ut naxcˈul e̱chˈo̱l nak jalan nequeˈxcˈut che̱ru chirix li colba‑ib li ac xepa̱b xbe̱n cua. 5 Eb aˈan nequeˈxye nak apostoleb ut nequeˈxnimobresi rib ut nequeˈxye nak kˈaxal cha̱bileb. ¿Ma cubenak ta biˈ incuanquil la̱in chiruheb aˈan? 6 Ma̱re incˈaˈ ninnau a̱tinac chi cha̱bil, abanan ninnau chi tzˈakal li xya̱lal li ra̱tin li Dios. Ut junelic nincˈut che̱ru chi tzˈakal li xya̱lal. 7 La̱in xinchˈolob che̱ru li xya̱lal li ra̱tin li Dios ut ma̱cˈaˈ cˈaˈru xexinchˈiˈchˈiˈi cuiˈ. Yal chi ma̱tan xinchˈolob li xya̱lal li colba‑ib che̱ru ut xincubsi incuanquil re nak texcolekˈ. ¿Ma ra ta biˈ xinba̱nu e̱re? 8 Cuan nak xincˈul intenkˈanquil re xnumsinquil li cutan riqˈuin li kech aj pa̱banelil li cuanqueb saˈ jalan tenamit. Joˈcan nak xru xincˈanjelac e̱riqˈuin la̱ex. ¿Ma incˈaˈ ta biˈ us li xinba̱nu? 9 Nak quincuan chak e̱riqˈuin, cuan nak ma̱cˈaˈ cuan cue. Abanan incˈaˈ xexinchˈiˈchˈiˈi riqˈuin intzacae̱mk. Nak queˈcuulac li herma̱n aj Macedonia, aˈan eb queˈqˈuehoc intumin. Joˈcan nak incˈaˈ quinqˈue saˈ e̱be̱n xqˈuebal intzacae̱mk chi moco tinqˈue saˈ e̱be̱n anakcuan. 10 Xban nak li Cristo cuan cuiqˈuin, joˈcan nak ninye li ya̱l ut saˈ chixjunil li naˈajej Acaya, chixjunileb teˈnaˈok re nak incˈaˈ xinqˈue saˈ e̱be̱n intenkˈanquil. 11 ¿Cˈaˈru xya̱lal aˈin? ¿Ma naraj ta biˈ naxye nak incˈaˈ nequexinra? Li Dios naxnau nak nequexinra. 12 Ut incˈaˈ tincanab xba̱nunquil li yo̱quin chixba̱nunquil xban nak cuan li nequeˈxye nak juntakˈe̱t lix cˈanjeleb riqˈuin lin cˈanjel la̱in. Incˈaˈ tincanab cˈanjelac chi ma̱tan xban nak incˈaˈ nacuaj nak teˈxjuntakˈe̱ta ribeb cuiqˈuin. 13 Eb li cui̱nk aˈin nequeˈxqˈue rib chokˈ apóstol. Abanan ma̱cuaˈ li Cristo quiqˈuehoc reheb chokˈ apóstol. Eb aˈan aj balakˈ ut junes balakˈi̱nc nequeˈxba̱nu. 14 Misach e̱chˈo̱l chirabinquil aˈan. Joˈcan ajcuiˈ naxba̱nu laj tza. Cuan nak naxcˈutbesi rib joˈ ángel ut chanchan naxcutanobresi li kanaˈleb. 15 Chi moco chisachk e̱chˈo̱l chirabinquil nak eb laj cˈanjel chiru laj tza nequeˈxcˈutbesi rib joˈ aj cˈanjel saˈ ti̱quilal. Abanan ta̱cuulak xkˈehil nak teˈxtoj rix lix ma̱usilaleb.\nLi raylal quixcˈul laj Pablo saˈ xcˈabaˈ lix cˈanjel\n16 Jun sut chic tinye e̱re nak cherabihak li cˈaˈru tinye. Ma̱ jun taxak e̱re tixcˈoxla nak ma̱cˈaˈ innaˈleb. Abanan cui nequecˈoxla nak ma̱cˈaˈ innaˈleb, cherabi li cua̱tin joˈ nak nequex‑abin chiruheb li ma̱cˈaˈeb xnaˈleb. ¿Ma incˈaˈ ta biˈ raj ta̱ru̱k tina̱tinak chirix lin cuanquil la̱in? 17 Li cˈaˈru yo̱quin chixyebal anakcuan moco qˈuebil ta cue xban li Ka̱cuaˈ. Abanan tinye xban nak la̱ex incˈaˈ nequetau xya̱lal. Yo̱quin chi a̱tinac anakcuan joˈ nequeˈxba̱nu li cui̱nk li nequeˈxnimobresi rib. 18 Nabaleb nequeˈxnimobresi rib riqˈuin li cˈaˈru nequeˈxba̱nu arin saˈ ruchichˈochˈ. ¿Ma incˈaˈ ta biˈ raj ta̱ru̱k tinnimobresi ajcuiˈ cuib la̱in? 19 La̱ex cuan raj e̱naˈleb nak nequerecˈa e̱rib. Abanan nequeqˈue e̱chˈo̱l chirabinquil li cˈaˈru nequeˈxye li ma̱cˈaˈeb xnaˈleb. 20 Cui nequexrahobtesi̱c yal nequecuy. Cui namakˈeˈ li cˈaˈru e̱re che̱ru, ma̱cˈaˈ nequeye. Cui nequexbalakˈi̱c, yal nequecanab chi joˈcan. Ut cui nequeˈxkˈetkˈeti rib che̱ru, aˈan chic li nacuulac che̱ru. Ut cui nasaqˈueˈ saˈ xnakˈ e̱ru, yal nequecuy. 21 ¿Ma xuta̱nal ta biˈ chokˈ cue nak incˈaˈ naru ninba̱nu e̱re joˈ nequeˈxba̱nu eb aˈan? Anakcuan tina̱tinak e̱riqˈuin joˈ nequeˈxba̱nu li ma̱cˈaˈeb xnaˈleb ut tinye e̱re aˈin: Cui cuan li nequeˈxnimobresi rib riqˈuin lix yehom xba̱nuhom, ta̱ru̱k raj ajcuiˈ tinnimobresi cuib la̱in. 22 Nequeˈxnimobresi rib xban nak aˈan eb aj hebreo. La̱in ajcuiˈ aj hebreo la̱in. Nequeˈxnimobresi rib xban nak aˈaneb aj Israel. Ut la̱in ajcuiˈ aj Israel la̱in. Nequeˈxnimobresi rib xban nak aˈaneb ralal xcˈajol laj Abraham ut joˈcan ajcuiˈ la̱in. La̱in ajcuiˈ ralal xcˈajol laj Abraham. 23 Tinnimobresi caˈchˈinak cuib anakcuan ut tina̱tinak joˈ nequeˈxba̱nu li ma̱cˈaˈeb xnaˈleb. Nequeˈxye nak aj cˈanjeleb chiru li Cristo. ¿Ma aˈaneb ta biˈ li kˈaxal aj cˈanjel chiru li Cristo chicuu la̱in? Incˈaˈ, xban nak la̱in tzˈakalin x‑apóstol li Jesucristo. Nabal li raylal nincˈul saˈ xcˈabaˈ li Cristo. Nintacuasi cuib chi cˈanjelac. Nabal sut xinqˈueheˈ saˈ tzˈalam. Nabal sut xinsaqˈueˈ ut cuanqueb li nequeˈraj incamsinquil. 24 Eb laj judío quineˈxqˈue chi tzˈu̱m. Jun chic ma̱ caˈcˈa̱l chi tzˈu̱m nincˈul chiru li jun sut. Ut o̱b sut quincˈul chi joˈcan. 25 Oxib sut quinsaqˈueˈ riqˈuin cheˈ ut jun sut quineˈxcuti chi pec. Oxib sut quijacheˈ li jucub li cuanquin cuiˈ nak yo̱quin chi xic jun pacˈal li palau. Tzˈakal jun cutan ut jun kˈojyi̱n quincuan saˈ li haˈ saˈ xyi li palau. 26 Yalak bar ninxic xyebal resil li Cristo, xiu xiu cuanquin. Xiu xiu cuanquin nak ninnumeˈ saˈ eb li nimaˈ. Xiu xiu cuanquin xbaneb laj e̱lkˈ ut xbaneb li cuech tenamitil ut xbaneb li ma̱cuaˈeb aj judío. Xiu xiu cuanquin saˈ eb li tenamit joˈ ajcuiˈ saˈ li qˈuicheˈ. Xiu xiu cuanquin nak ninnumeˈ saˈ li palau. Xiu xiu cuanquin xbaneb li nequeˈxqˈue rib joˈ aj pa̱banel. 27 Cau nincˈanjelac ut xincuy li raylal. Xincuy li yoˈlecˈ ut cuan nak ma̱cˈaˈ intzacae̱mk. Xincuy intzˈocajic ut xincuy inchaki el. Xincuy li que chi incˈaˈ tzˈakal li cuakˈ. 28 Cuan chic nabal li raylal xincˈul. Ut chirix chixjunil aˈan, kˈaxal cuiˈchic nincˈoxlac cuulaj cuulaj chirixeb chixjunileb laj pa̱banel li cuanqueb yalak bar. 29 Cui cuan li kˈun xchˈo̱l li ma̱cˈaˈ xmetzˈe̱u, kˈaxal nintokˈoba ruheb. Cui cuan li nequeˈchˈinan xchˈo̱leb saˈ lix pa̱ba̱leb, cˈajoˈ nak narahoˈ inchˈo̱l ut nincˈoxlac chirixeb. 30 Cui tento tina̱tinak chirix lin cˈanjel, tina̱tinak chirix li cˈaˈ re ru li naxcˈut nak ma̱cˈaˈ incuanquil injunes re nak incˈaˈ ta̱nima̱k cuu la̱in. 31 Li Acuabej Dios, lix Yucuaˈ li Ka̱cuaˈ Jesucristo naxnau nak incˈaˈ ninticˈtiˈic. Lokˈoninbil taxak li Dios chi junelic kˈe cutan. 32 Laj Aretas, aˈan li acuabej saˈ li tenamit Damasco. Nak cuanquin aran, jun li cui̱nk li nacˈanjelac chiru laj Aretas, quixtakla xcˈacˈalenquil li oqueba̱l saˈ li tenamit xban nak quiraj inchapbal. 33 Abanan xincoleˈ saˈ rukˈeb. Li tzˈac li sutbil cuiˈ li tenamit cuan jun lix ventanil. Ut aran quineˈxcubsi chak saˈ jun nimla chacach. Joˈcan nak quincoleˈ.


Salmos 41 - Sagrada Biblia [[Sagrada Biblia] Qeqchi Bible]\nUs xak re li ani natokßoban ruheb li nebaß li tenkßâc nequeßraj xban nak aßan tâtenkßâk xban li Kâcuaß saß xkßehil li raylal.\nLi Kâcuaß, aßan tâilok re ut aßan tâcolok re. Tixqßue xsahil xchßôl saß ruchichßochß ut incßaß tixcanab saß rukßeb li xicß nequeßiloc re.\nLi Kâcuaß tâqßuehok xmetzßêu nak cuan saß raylal. Tixsukßisi chokß xcacuilal lix yajel.\nLâin xinye re li Kâcuaß: —At Kâcuaß, chacuuxtâna taxak cuu. Usta xinmâcob châcuu, chinâqßuirtesi taxak.\nEb li xicß nequeßiloc cue nequeßxtzßâma li incßaß us saß inbên ut nequeßxye: ¿Jokße tâcâmk re nak incßaß chic tâpatzßekß xcßabaß? chanqueb.\nNequeßchal chicuilbal abanan yal xcab rix xchßôleb. Yal xqßuebal cuetal nequeßchal nak nequeßcßulun chicuilbal. Ut nak nequeßel cuiqßuin nequeßoc chi âtinac chicuix saß be.\nNequeßxchßutub ribeb li xicß nequeßiloc cue ut nequeßâtinac chicuix. Nequeßxcßoxla nak yôquin chixcßulbal li raylal xban li mâc xinbânu.\nNequeßxye nak incßaß us xinbânu. Joßcan nak yôquin xcßulbal chi joßcan. Nim xyajel. Aßan tâcâmk. Incßaß chic tâusâk, chanqueb.\nLi tzßakal cuamîg xinixtzßektâna ajcuiß, li tzßakal cuamîg li cßojcßo raj inchßôl riqßuin. Xinixtzßektâna li cuamîg li quicuaßac cuochben.\nAbanan lâat, at Kâcuaß, chacuuxtâna taxak cuu, ut chaqßue taxak incacuilal re nak tebinqßue chixtojbaleb xmâc.\nIncßaß taxak teßnumtâk saß inbên li xicß nequeßiloc cue re nak tinnau nak lâat sa âchßôl cuiqßuin.\nAt Kâcuaß, lâat nacanau nak yôquin chixbânunquil li us châcuu. Ninnau nak lâat tattenkßânk cue ut cuânkat cuiqßuin chi junelic.—Lokßoninbil taxak li Kâcuaß, lix Dioseb laj Israel, chi junelic kße cutan. Joßcan taxak.\nLokßoninbil taxak li Kâcuaß, lix Dioseb laj Israel, chi junelic kße cutan. Joßcan taxak.


Laj Timoteo junelik kiraj tenqʼank | Tzolomaqebʼ leekokʼal\nCHAAWIL SAʼ Abjasio Bashkir Cakchiquel (Central) Pidgin (Cameroon) Q’eqchi’ abui acholi afrikáans ahanta ajië albanés alemán alemán de Pensilvania altaico alur amárico armenio asamés aucano aymara azerí azerí (alfabeto cirílico) bajo alemán bambara bassa de camerún bassa de liberia batak (karo) batak (simalungun) batak (toba) baulé becol bengalí bete biak birmano bislama bomu boulou búlgaro cabilé camboyano catalán cebuano chavacano checo chichewa chino (tradicional) chino simplificado chitonga chitonga (zimbabwe) chitumbuka chokue chol chuabo cibemba cinamwanga cingalés citonga congo coreano criollo de las seychelles criollo haitiano criollo mauriciano criollo portugués croata dangme danés dayak ngaju digor duala dusun edo efik emberá (catío) endebele endebele de Zimbabue endonga endáu enzema eslovaco esloveno español estonio ewé feroés finlandés fiyiano fon frafra francés ga galician galés garífuna georgiano gitonga griego groenlandés guaraní guaraní boliviano guerze gujarati gun guna hausa hebreo herero hiligaynon hindi hiri motu hmong holandés húngaro iban ibanag ibinda ibo ilocano indonesio inglés irlandés ishan islandés isoko italiano japonés javanese kachin kannada kaonde kayin sgaw kazajo khana kikamba kikongo kikuyu kiluba kimbundu kinande kiniaruanda kipende kirguís kiribatiano kirundi kisi kpelle krio kurdo kurdo kurmanyí del Cáucaso kwangalí kwanyama kyangonde lamba lenie letón lhukonzo lifu lingala lituano lomue lovari luganda lugbara lunda luo luvale macedonio macua malayo malayálam malgache maltés mam mambue-lungu maninkakan oriental manyacú mapudungún maratí mare marshalés maya mazahua mazateco de Huautla mendé mixe mixteco de guerrero mixteco de huajuapan mizo mongol more motu navajo nepalés ngäbere (o guaymí) nias nicobarés niueano noruego nyungwe náhuatl de guerrero náhuatl de la huasteca náhuatl del centro náhuatl del norte de puebla osético otetela otomí del valle del Mezquital pangasinán panjabí panjabí (escritura nasta’liq) papiamento de aruba papiamento de curazao pemón piaroa pidgin de las islas salomón pidgin nigeriano polaco portugués pular purépecha páez quechua ancashino quechua ayacuchano quechua boliviano quechua cuzqueño quichua de Chimborazo quichua de Imbabura quichua de Pastaza quichua de santiago del estero quiché rapa nui rarotongués romaní de Macedonia (alfabeto cirílico) romaní de bulgaria romaní de macedonia romaní del este de Eslovaquia romaní del norte de Grecia romaní del sur de Grecia rumano runyankore ruso rutoro samoano sango sanguir saracu saramacano sarnami sena sena serbio serbio (alfabeto latino) serere sesoto shona sidama silozi soli somalí sranangtongo suajili suati sueco sundanés susu tagalo tahitiano tai tamil tandroy tankarana tarahumara tayik telugu tetum tivo tlapaneco toba tojolabal tok pisin tongano toraja totonaco tseltal tshiluba tsonga tsotsil tsuana turco turcomano turcomano tuvaluano tuviniano twi tártaro tének ucraniano uhobo uigur (alfabeto cirílico) umbundú uolof urdu uzbeko valenciano vascuence vendal vezo vietnamita wallisiano waray-waray wayuunaiki wichi wolaita xhosa xitshwa yoruba zapoteco del istmo zapoteco re lachiguiri zulú árabe ñanya ñemba\nLaj Timoteo jun li saaj al sa chaq saʼ xchʼool chi xtenqʼankilebʼ li qas qiitzʼin. Kiwulak saʼ naabʼal chi tenamit. Kixbʼaanu naabʼal li kʼanjel. Ma nakaawaj rabʼinkil xkomon li naʼlebʼ chirix laj Timoteo?...\nLi xnaʼ ut li xnaʼchin keʼtzolok re chirix li Jehobʼa\nLaj Timoteo kikʼiik saʼ li tenamit Listra. Li xnaʼ aʼan xʼEunice, ut li xnaʼchin aʼan xLoida. Chalen saʼ xkachʼinal, kitzoleʼk chirix li Jehobʼa. Joʼkan naq, kiraj xtenqʼankilebʼ li qas qiitzʼin chi xnawbʼal ru li Jehobʼa.\nNaq saaj winq laj Timoteo, laj Pablo kixye re: «Xik we xyeebʼal li Raatin li Yos saʼ jalan chik tenamit. Ma nakaawaj xik chiwix?». Laj Timoteo chi sa saʼ xchʼool kixye: «Heeheʼ, nawaj xik!». Xbʼaan naq naraj chaq xtenqʼankilebʼ li qas qiitzʼin.\nXkoho chirix laj Pablo saʼ li naʼaj Tesalonica li wank Grecia. Naabʼal keʼxbʼeni chi roq re naq teʼruuq chi wulak, ut toj keʼtaqeʼk saʼ jun li jukubʼ. Naabʼal li qas qiitzʼin keʼxtenqʼa chi xnawbʼal ru li Jehobʼa. Wankebʼ keʼpoʼk ut keʼraj xbʼaanunkil li maaʼusilal rehebʼ. Joʼkan naq, laj Pablo ut laj Timoteo kohebʼ saʼ jalan chik naʼaj chi xyeebʼal li Raatin li Yos.\nLaj Timoteo sa chaq saʼ xchʼool\nSaʼ xnumikebʼ ru li po, laj Pablo kixtaqla wiʼ chik laj Timoteo saʼ Tesalonica, re xnawbʼal chanru wankebʼ li hermaan. Saʼ li naʼaj aʼin wankebʼ inkʼaʼ sa keʼril ebʼ laj paabʼanel. Laj Timoteo tento raj naq inkʼaʼ kixuwak chi xik! Kʼaru kixbʼaanu? Kixsume xik xbʼaan naq yook xkʼaʼuxl chirixebʼ li hermaan. Ut naq kisutqʼiik, kixye re laj Pablo li chaabʼil esil: ebʼ laj paabʼanel re Tesalonica yookebʼ chaq xloqʼoninkil li Jehobʼa!\nChiru naabʼal chihabʼ, laj Timoteo kikʼanjelak chiru li Jehobʼa rochbʼen laj Pablo. Joʼkan naq, saʼ jun kutan laj Pablo kixye: «Tintaqla laj Timoteo re xtenqʼankilebʼ li hermaan. Maaʼani chik joʼ aʼan. Naxra li Jehobʼa ut ebʼ li qas qiitzʼin».\nLaaʼat nakaarahebʼ ajwiʼ ebʼ li qas qiitzʼin, peʼyaal? Ma taawaj xtenqʼankilebʼ re naq teʼxnaw ru li Jehobʼa?... Chi joʼkan sahaq saʼ laachʼool joʼ laj Timoteo.\nBʼar kikʼiik laj Timoteo?\nMa kiraj laj Timoteo xik chirix laj Pablo? Kʼaʼut?\nKʼaʼut laj Timoteo xkoho wiʼ chik Tesalonica?\nLaj Timoteo sa saʼ xchʼool, ma taawaj xkʼambʼal aawe rikʼin?\nChookʼanjelaq chiru li Yos re xkʼeebʼal xloqʼal


Isaías 2 - Sagrada Biblia [[Sagrada Biblia] Qeqchi Bible]\nBiblia en un año Verso del dia Buscar\nDonar Contáctenos Aplicaciones\nRuso Synodal Bielorruso Ucranio Polaco 1975 Polaco 1910 Serbio 1865 Serbio Latín 1865 Búlgaro 1940 Búlgaro 1914 Eslovaco Checo 2009 Checo Ekumenicky Checo Kralichka 1613 Checo Kralichka 1998 Rumano Azerbaiyán 1878 Azerbaiyán del Sur Armenio Albanés Esloveno 2008 Esloveno 1882 Croata Estonio Letón LJD Letón Gluck Lituano Húngaro 1975 Húngaro Karoli 1589 Finlandés 1933 Finlandés 1776 Finlandés 1992 Noruego 1930 Noruego 1921 Sueco 1917 Sueco 1873 Sueco Folk Islandés Griego 1770 Griego GNT 1904 Griego Moderno 1904 Griego 1994 Hebreo Alemán 1951 Alemán 1545 Alemán Elber 1905 Alemán Luther 1912 Holandés 1637 Holandés 1939 Holandés 2007 Danés 1931 Danés 1819 Galés Francés 1910 Francés Darby Francés Jerusalén Francés Vigouroux Vasco Italiano 1971 Italiano La Nuova Diodati Italiano Riveduta Español 1909 Español 1569 Español 1989 Jamaicano Portugués 1993 Portugués Almeida 1628 Portugués Almeida 173 Portugués CAP Portugués VFL Nahuatl Kiche Q'eqchi Quechua Nueva Zelanda Malasio Papúa Nueva Guinea 1997 Papúa Nueva Guinea Tok Pisin Turco 1989 Turco HADI Indio HHBD Indio ERV 2010 Gujarati Kannada Malayalam Maratí Diablo Tamil Telugu Birmano Nepalí 1914 Nepalí Tamang Filipinas Cebuano Tagalo Camboyano 1954 Khmer 2012 Kazajstán Tailandés Africaans Xhosa Zulú Sotho Amárico 1962 Amárico DAWRO Amárico GOFA Amárico GAMO Amárico Tigrinya Wolaytta Nigeriano Dinka Argelino Oveja Swahili Marruecos Somalí Shona Madagascar Romaní Gambia Kurdo Haitiano Bengalí 2001 Bengali 2017 Urdu 2000 Urdu 2017 Punjabi Arábica NAV Árabe SVD Persa 1895 Persa Dari 2007 Indonesio 1974 Indonesio BIS Indonesio TL Indonesio VMD Vietnamita 1926 Vietnamita ERV Vietnamita NVB Chino Simplificado 1919 Chino Tradicional 1919 Chino Simplificado Nuevo 2005 Chino Tradicional Nuevo 2005 Chino Tradicional ERV 2006 Japonés 1954 Japonés 1965 Coreano 1961 Coreano AEB Coreano KLB Coreano TKV Inglés ESV Inglés NASB Inglés NIV Inglés NLT Inglés Amplificado Inglés Darby Inglés ASV Inglés NKJ Inglés KJ Arameo Latín Esperanto Coptico Coptico Sahidic\n2:1 2:2 2:3 2:4 2:5 2:6 2:7 2:8 2:9 2:10 2:11 2:12 2:13 2:14 2:15 2:16 2:17 2:18 2:19 2:20 2:21 2:22\n[Sagrada Biblia] Qeqchi Bible\nAßan aßin li quiril saß visión laj Isaías li ralal laj Amoz chirixeb laj Judá ut laj Jerusalén.\nSaß rosoßjiqueb li cutan tâcuulak xkßehil nak tâcßulmânk chi joßcaßin: Li tzßakal rochoch li Kâcuaß li cuan saß li tzûl aßanak li kßaxal nim xcuanquil saß xbên chixjunileb ut aßan li tâjolomînk reheb. Ut nabaleb li cuânkeb saß ruchichßochß teßcuulak aran.\nUt eb li tenamit teßxye: —Quimkex ut takekßo saß xbên li tzûl cuan cuiß li rochoch li Dios. Toxic saß li rochoch lix Dios laj Jacob. Ut aßan tixcßut chiku li cßaßru naraj takabânu. Ut lâo takabânu li bar cuan tixye ke, xban nak saß li tzûl Sión tâêlk chak li chakßrab ut saß li tenamit Jerusalén tâchâlk li râtin li Kâcuaß.—\nLi Kâcuaß târakok âtin saß xbêneb li xnînkal tenamit li yôqueb chi pletic ut aßan tâkßusuk reheb nabal chi tenamit. Ut eb aßan teßxqßue lix chßîchßeb chokß xchßîchßul arado. Ut teßxqßue lix lânseb chokß re sabesînc. Mâ ani chic tixrahobtesi jalan tenamit riqßuin chßîchß, chi moco teßxcauresi chic rib re teßxic chi pletic.\nAbihomak ex ralal xcßajol laj Jacob. Chocuânk saß xcutan xsaken li Kâcuaß li nimajcual Dios.\nAt Kâcuaß, lâat xacanabeb lâ tenamit, li ralal xcßajol laj Jacob xban nak eb aßan yôqueb chixqßuebal xcuanquil eb laj kße li cuanqueb saß li este. Nequeßtûlac joß nequeßxbânu eb laj filisteo ut nequeßxcßam rib saß usilal riqßuineb li incßaß nacateßxpâb.\nCßajoß li plata ut li oro cuan saß lix tenamiteb. Nabal li cßaßak re ru terto xtzßak cuan riqßuineb. Nabaleb lix cacuây ut kßaxal cuißchic nabal lix carruajeb.\nLix tenamit laj Israel numtajenak chi yîbanbil dios. Li cuanqueb aran nequeßxlokßoni li jalanil dios, li yal yîbanbil riqßuin ukßej. Nequeßxcuikßib ribeb chiruheb li dios li nequeßxyîb riqßuin rukßeb.\nEb li cristian queßxcuikßib ribeb chixlokßoninquileb li jalanil dios. Joßcan nak tâcubsiheb xcuanquil ut incßaß tâcuyeb xmâqueb at Kâcuaß.\nMukumak chak êrib saß li ochoch pec. Mukumak chak êrib saß li nînki jul xban nak xiu xiu rilbal lix lokßal ut lix cuanquilal li Kâcuaß.\nTâcubsîk xcuanquileb li nequeßxnimobresi ribeb. Ut teßcubsîk xcuanquileb li kßetkßeteb. Saß eb li cutan aßan caßaj cuiß li nimajcual Dios nimak xcuanquil.\nSaß eb li cutan aßan li Kâcuaß li kßaxal nim xcuanquil târakok âtin saß xbêneb li nequeßrecßa nak nînkeb xcuanquil. Târisi xcuanquileb li nequeßxnimobresi ribeb ut eb li nequeßxkßetkßeti ribeb.\nTârisi xcuanquileb li nequeßrecßa rib nak nînkeb xcuanquil joß li nînki cheß chacalteß li cuan Líbano ut li ji li cuan Basán.\nTârisi xcuanquileb li nequeßrecßa rib nak nînkeb xcuanquil joß eb li nînki tzûl.\nTârisi xcuanquileb li nequeßrecßa nak cauheb rib joß eb li cab li najt xteram ut eb li tzßac li sutsu cuiß eb li tenamit.\nTârisiheb xcuanquil li nequeßrecßa nak cauheb rib joß eb li nînki jucub re Tarsis ut târisiheb ajcuiß xcuanquil li nequeßrecßa nak kßaxal lokßeb joß li cßaßak re ru terto xtzßak.\nEb li nequeßxnimobresi ribeb ut eb li nequeßxkßetkßeti ribeb tâcubsîk xcuanquileb. Saß eb li cutan aßan caßaj cuiß li Kâcuaß Dios tânimâk xcuanquil.\nUt târisiheb chixjunileb li yîbanbil dios. Mâ jun chic tâcanâk.\nNak tâchâlk chi rakoc âtin li Kâcuaß Dios saß ruchichßochß, eb li cristian teßxmuk ribeb saß eb li ochoch pec ut saß eb li jul xban nak incßaß teßxcuy rilbal lix joskßil, lix lokßal ut lix cuanquilal li Dios.\nNak tâcßulmânk aßin, eb li cristian teßxcut chi najt lix dioseb yîbanbil riqßuin plata ut oro. Teßxcut chiruheb li chßo ut li tzßûm xicß lix dioseb li queßxyîb eb aßan re teßxlokßoni.\nNak tâchâlk chi rakoc âtin li Kâcuaß Dios saß ruchichßochß, eb li cristian teßxmuk ribeb saß eb li ochoch pec ut saß eb li jul xban nak incßaß teßxcuy rilbal lix joskßil, lix lokßal, ut lix cuanquilal li Dios.Mêcßojob êchßôl saß xbêneb li cristian xban nak eb aßan mâcßaß nequeßoc cuiß. Moco najt ta nequeßcuan. ¿Cßaßru aj e nak têqßueheb xlokßal?\nMêcßojob êchßôl saß xbêneb li cristian xban nak eb aßan mâcßaß nequeßoc cuiß. Moco najt ta nequeßcuan. ¿Cßaßru aj e nak têqßueheb xlokßal?


Hechos 8 KEKNT - Laj Saulo quixcꞌul xchꞌo̱l nak - Bible Search\nLaj Saulo xicꞌ narileb laj pa̱banel\n1Laj Saulo quixcꞌul xchꞌo̱l nak queꞌxcamsi laj Esteban. Chalen saꞌ li cutan aꞌan queꞌoc xrahobtesinquileb chixjunileb laj pa̱banel aran Jerusalén ut cꞌajoꞌ li raylal queꞌxcꞌul. Ut chixjunileb quilajeꞌxjeqꞌui rib saꞌ eb li naꞌajej Judea ut Samaria. Caꞌaj chic eb li apóstol queꞌcana Jerusalén. 2Cuib oxib laj pa̱banel queꞌmukuc re laj Esteban ut cꞌajoꞌ nak queꞌrahoꞌ xchꞌo̱leb xban lix camic. 3Aban laj Saulo yalyo xkꞌe chixrahobtesinquileb laj pa̱banel. Na-oc saꞌ eb li cab ut narisiheb saꞌ rochocheb ut naxcꞌameb saꞌ tzꞌalam, joꞌ cui̱nk joꞌ ixk. 4Ut chixjunileb li queꞌxjeqꞌui ribeb saꞌ jalan naꞌajej yo̱queb chixyebal resil li evangelio yalak bar.\nLaj Felipe yo̱ chixyebal resil aran Samaria nak li Jesús, aꞌan li Cristo\n5Laj Felipe co̱ saꞌ li tenamit Samaria ut qui-oc chixchꞌolobanquil resil chiruheb li tenamit nak li Cristo, aꞌan laj Colonel li yechiꞌinbil xban li Dios. 6Ut chixjunileb queꞌxqꞌue xchꞌo̱l chirabinquil li a̱tin li quixye laj Felipe xbaneb li milagro quilajxba̱nu. 7Nabaleb li cuan ma̱us aj musikꞌej riqꞌuineb queꞌqꞌuirtesi̱c. Japjo̱queb re li ma̱us aj musikꞌej nak nequeꞌel riqꞌuineb. Ut nabaleb li ye̱k rokeb ut li sic rok rukꞌeb quilajeꞌqꞌuirtesi̱c. 8Ut cꞌajoꞌ nak queꞌsahoꞌ saꞌ xchꞌo̱leb saꞌ li tenamit aꞌan.\nLaj Simón laj kꞌe quiraj xlokꞌbal xcuanquil li Dios\n9Quicuan jun li cui̱nk aj Simón xcꞌabaꞌ. Aꞌan aj kꞌe. Ac najter na-oc chixbalakꞌinquileb li cuanqueb saꞌ li tenamit Samaria. Aꞌan naxye nak nim xcuanquil. 10Ut chixjunileb li tenamit, joꞌ li cuanqueb xcuanquil joꞌ ajcuiꞌ li ma̱cꞌaꞌeb xcuanquil, queꞌrabi li cꞌaꞌru yo̱ chixyebal laj Simón ut queꞌxye: —Li cui̱nk aꞌin, cuan xcuanquil li Dios riqꞌuin, chanqueb. 11Ut queꞌxqꞌue xchꞌo̱l chixba̱nunquil li cꞌaꞌru naxye xban nak ac junxil na-oc chixbalakꞌinquileb. 12Aꞌut laj Felipe yo̱ chixjulticanquil resil xnimal xcuanquilal li Dios ut li Jesucristo. Ut nabaleb queꞌpa̱ban ut queꞌcubsi̱c xhaꞌ, joꞌ cui̱nk joꞌ ixk. 13Ut quipa̱ban ajcuiꞌ laj Simón ut quicubsi̱c xhaꞌ. Ut yo̱ chi xic chirix laj Felipe yalak bar. Quisach xchꞌo̱l chirilbaleb li milagro ut li sachba chꞌo̱lej li yo̱ chixba̱nunquil laj Felipe. 14Eb li apóstol li toj cuanqueb Jerusalén queꞌrabi resil nak eb laj Samaria yo̱queb chixpa̱banquil li Dios. Joꞌcan nak queꞌxtakla laj Pedro ut laj Juan aran. 15Nak queꞌcuulac Samaria, queꞌtijoc saꞌ xbe̱neb laj pa̱banel re nak teꞌxcꞌul li Santil Musikꞌej xban nak toj ma̱jiꞌ queꞌxcꞌul. 16Caꞌaj cuiꞌ queꞌcubsi̱c xhaꞌ saꞌ xcꞌabaꞌ li Jesucristo. 17Laj Pedro ut laj Juan queꞌxqꞌue li rukꞌeb saꞌ xbe̱neb ut queꞌxcꞌul li Santil Musikꞌej. 18Ut quiril laj Simón nak riqꞌuin xqꞌuebal li rukꞌeb li apóstol saꞌ xbe̱neb, nequeꞌxcꞌul li Santil Musikꞌej. Ut quixyechiꞌi tumin reheb laj Pedro ut laj Juan ut quixye reheb: 19—Qꞌue cue li cuanquil aꞌan re nak li ani tinqꞌue li cuukꞌ saꞌ xbe̱n tixcꞌul li Santil Musikꞌej, chan. 20Laj Pedro quixye re: —Chisachk la̱ tumin a̱cuochben xban nak xacꞌoxla nak ta̱ru̱k ta̱lokꞌ riqꞌuin tumin li naxqꞌue chi ma̱tan li Ka̱cuaꞌ Dios, chan. 21La̱at incꞌaꞌ ta̱ru̱k ta̱cꞌul li ma̱tan aꞌin xban nak moco ti̱c ta la̱ chꞌo̱l chiru li Dios. 22Cui ta̱yotꞌ a̱chꞌo̱l ta̱jal a̱cꞌaꞌux ut ta̱canab xba̱nunquil li ma̱usilal aꞌin ut cui ta̱tzꞌa̱ma a̱cuybal chiru li Dios, ma̱re chan nak tixcuy a̱ma̱c riqꞌuin li xacꞌoxla. 23La̱at cꞌajoꞌ nak nacatcakalin ut junes ma̱usilal nacacꞌoxla, chan laj Pedro. 24Quichakꞌoc laj Simón ut quixye: —Chextijok chicuix chiru li Ka̱cuaꞌ re nak incꞌaꞌ tincꞌul joꞌ xaye la̱at, chan. 25Nak ac xeꞌxchꞌolob xya̱lal li ra̱tin li Dios ut queꞌxye resil li Jesucristo, laj Pedro ut laj Juan queꞌsukꞌi cuiꞌchic Jerusalén. Ut queꞌxchꞌolob xya̱lal saꞌ nabal chi tenamit cuanqueb saꞌ xcue̱nt Samaria.\nLaj Felipe quixchꞌolob xya̱lal chiru li cui̱nk Etiopía xtenamit\n26Ut jun lix ángel li Ka̱cuaꞌ quia̱tinac riqꞌuin laj Felipe ut quixye re: —Tatxic saꞌ li be li cuan saꞌ li sur. Li be aꞌan li nanumeꞌ saꞌ li chaki chꞌochꞌ naxic Jerusalén toj Gaza.— 27Laj Felipe co̱. Nak yo̱ chi xic quiril jun li cui̱nk aj Etiopía. Aꞌan jun eunuco qꞌuebil xcuanquil chi cꞌanjelac chiru lix Candace li reina li cuan Etiopía. Saꞌ rukꞌ li cui̱nk aꞌan kꞌaxtesinbil chixjunil lix biomal li reina. Li cui̱nk aꞌan co̱ Jerusalén chixlokꞌoninquil li Dios. 28Yo̱ chi sukꞌi̱c saꞌ rochoch. Cꞌojcꞌo saꞌ lix carruaje ut yo̱ chirilbal xsaꞌ li hu li quixtzꞌi̱ba li profeta Isaías. 29Li Santil Musikꞌej quixye re laj Felipe: —Ayu, jilon chixcꞌatk li carruaje aꞌan, chan. 30Quijiloc laj Felipe ut quirabi nak li cui̱nk yo̱ chirilbal xsaꞌ li hu li quixtzꞌi̱ba li profeta Isaías. Laj Felipe quixpatzꞌ re: —¿Ma nacatau ru li yo̱cat chirilbal? chan re. 31Ut li cui̱nk quixye: —¿Chanru nak tintau ru cui ma̱ ani junak ta̱cꞌutuk lix ya̱lal chicuu?— Ut quixtzꞌa̱ma chiru laj Felipe nak ta̱takekꞌ saꞌ li carruaje ut ta̱cꞌojla̱k chixcꞌatk. 32Ut li hu li yo̱ chirilbal xsaꞌ, aꞌan li quixtzꞌi̱ba li profeta Isaías. Naxye chi joꞌcaꞌin:\nNak yo̱ xrahobtesinquil, quixcubsi rib ut ma̱ jun a̱tin quixye joꞌ jun carner nak quicꞌameꞌ chi camsi̱c. Chanchan nak naxcanab rib li carner chi besecꞌ li rix chiruheb li nequeꞌbesoc re, joꞌcan quixba̱nu aꞌan. Ut ma̱ jun a̱tin quixye.\n33Usta ma̱cꞌaꞌ xma̱c, quichapeꞌ ut quiqꞌueheꞌ chi camsi̱c. Ut ma̱ ani qui-oquen chirix re xcolbal. Quicamsi̱c ban. ¿Ani ta̱ru̱k ta̱yehok li resil lix yibal ru xnaꞌlebeb li rech tenamitil? (Isa. 53:7-8)\n34Li cui̱nk quixye re laj Felipe: —Ye cue, ¿ani chi aj ix naxye aꞌin li profeta? ¿Ma chirix aꞌan, malaj ut chirix jalan chic? chan. 35Laj Felipe qui-oc chixchꞌolobanquil lix ya̱lal chiru. Quixtiquib riqꞌuin li quixtzꞌi̱ba li profeta Isaías ut toj quixchꞌolob xya̱lal chirix li Jesucristo. 36Nak yo̱queb chi xic, queꞌcuulac cuan cuiꞌ jun li haꞌ. Ut li cui̱nk quixye: —Arin cuan haꞌ. ¿Ma incꞌaꞌ ta̱ru̱k ta̱cube̱k inhaꞌ la̱in? chan. 37Ut laj Felipe quixye re: —Cui nacapa̱b chi anchal a̱chꞌo̱l li Jesucristo, ta̱ru̱k ta̱cube̱k a̱haꞌ, chan. Li cui̱nk quichakꞌoc ut quixye: —Ninpa̱b nak li Jesucristo, aꞌan Ralal li Dios, chan. 38Ut quixxakab li carruaje. Tojoꞌnak laj Felipe ut li cui̱nk co̱eb saꞌ li haꞌ ut laj Felipe quixcubsi xhaꞌ. 39Nak queꞌel chak saꞌ li haꞌ, li Santil Musikꞌej quixcꞌam laj Felipe ut li cui̱nk incꞌaꞌ chic quiril ru. Co̱ xjunes chi sa saꞌ xchꞌo̱l. 40Ut laj Felipe quicꞌameꞌ Azoto ut coxnumekꞌ saꞌ chixjunileb li tenamit. Yo̱ chixchꞌolobanquil xya̱lal li evangelio chalen nak quicuulac saꞌ li tenamit Cesarea.


Taara li Yos rikʼin laachʼool (Mateo 22:37) | Kʼaru naxchʼolobʼ?\nChatwanq Junelik saʼ li Xrahom li Yos\nKʼaru naraj xyeebʼal xraabʼal li Yos?\nKʼaru tqabʼaanu re naq toowanq saʼ li xrahom li Yos?\nChanru narosobʼtesi li Jehobʼa li wankebʼ saʼ li xrahom?\nUt laaʼat, ma taasikʼ li Jehobʼa re xkolbʼal aawibʼ?\n1, 2. Bʼar naru tqataw qakolbʼal?\nQAKʼOXLAQ naq xat-elk saʼ bʼe chi rajsinkil aawu. Yookat chi bʼeek naq naʼok chi moyk li choxa ut naʼok ajwiʼ chi replok li kaaq. Chirix chik aʼan nachalk li mamaʼ habʼ saʼ aabʼeen. Naq taawil aʼin tat-oq chi xsikʼbʼal bʼar taakol aawibʼ, tojaʼ naq taawil jun li muhebʼaal chire li bʼe. Peʼyaal naq tsahoʼq saʼ laachʼool xtawbʼal li naʼaj aʼin?\n2 Xiwxiw ru li qayuʼam xbʼaan naq xnumtaak li maaʼusilal saʼ xbʼeen li Ruuchichʼochʼ. Abʼan, ma wank tawiʼ junaq li naʼajej bʼarwiʼ tqakol qibʼ? Li Santil Hu naxye: ‹Ye re li Qaawaʼ: «At aj kolol we, at insaqoonak, at inYos li kʼojkʼo wiʼ linchʼool!»› (Salmo 91:2).\n3. Kʼaru tento tqabʼaanu re naq tooruuq xkolbʼal qibʼ rikʼin li Jehobʼa?\n3 Li Jehobʼa li kiyoobʼtesink re li choxachʼochʼ naru nakolok qe. Kʼajoʼ rusilal naq li Jehobʼa nokooxkol chiru li maaʼusilal! Li Jehobʼa nim xwankil chiru yalaq kʼaru ut chiru yalaq ani. Twulaq xkutankil naq li Jehobʼa trisi chixjunil li rahilal li wank saʼ xbʼeen li Ruuchichʼochʼ. Abʼan, chanru tqataw xkolbʼal qibʼ rikʼin li Jehobʼa? Tento naq tqakʼojobʼ qachʼool rikʼin li Jehobʼa. Li Santil Hu naxye: «Kanaaqex saʼ xrahom li Yos» (Judas 21). Joʼkan naq, inkʼaʼ tqakanabʼ xraabʼal li Yos ut wank chixkʼatq. Wi tqabʼaanu aʼin li Jehobʼa junelik tooxkol. Abʼan, chanru toowanq choʼq ramiiw li Yos?\nCHAARA LI YOS JOʼ NAKATXRA AʼAN\n4, 5. Chanru naxkʼutbʼesi li Jehobʼa naq nokooxra?\n4 Li Jehobʼa naroksi jalan jalanq li naʼlebʼ re xkʼutbʼesinkil naq nokooxra. Xjultikankil naq li Yos nokooxra tooxtenqʼa chi wank junelik chixkʼatq. Qilaq ebʼ li naʼlebʼ aʼin. Saʼ li tasal hu aʼin xaatzol naq li Yos kixyiibʼ li Ruuchichʼochʼ re naq sahaq saʼ qachʼool. Saʼ li Ruuchichʼochʼ wank naabʼal li tzakahemq, li haʼ, ru li awimq, li xul ut li chʼinaʼusil naʼajej. Joʼkan ajwiʼ, xaatzol naq li Yos kimusiqʼank re li Santil Hu, ut chisaʼ naxchʼolobʼ chanru xkʼabʼaʼ ut xnaʼlebʼ li Yos. Li Santil Hu naxchʼolobʼ ajwiʼ naq li Yos kixtaqla chaq li Ralal saʼ Ruuchichʼochʼ ut kixkanabʼ naq trahobʼtesiik ut tkamsiiq saʼ qakʼabʼaʼ (Juan 3:16). Saʼ xkʼabʼaʼ li nimla maatan aʼin, tooruuq xkʼulbʼal chixjunil li osobʼtesink li naxyeechiʼi qe li Yos.\n5 Li osobʼtesink aʼin tchalq saʼ xkʼabʼaʼ li Xnimajwal Awabʼejilal li Yos saʼ ruqʼ li Jesus. Li Awabʼejilal aʼin chi seebʼ trisi li rahilal ut tixchʼinaʼusa chixjunil li Ruuchichʼochʼ. Naq tkʼulmanq chixjunil aʼin, sahaq saʼ qachʼool ut toowanq chik saʼ tuqtuukilal! (Proverbios 2:21.) Usta maajiʼ nachalk li nimla kutan aʼin, li Yos inkʼaʼ naxkanabʼ qatenqʼankil rikʼin li xchaqʼrabʼ re naq us toowanq. Li Jehobʼa naxkanabʼ naq tootijoq chiru re naq tooruuq chi aatinak rikʼin chi anchal qachʼool. Aʼin wiibʼ oxibʼ rehebʼ li maatan li naxkʼe qe li Yos re xkʼutbʼesinkil naq nokooxra.\n6. Chanru taakʼutbʼesi naq oxloqʼ chaawu li xrahom li Yos?\n6 Us raj naq taakʼoxla aʼin: «Chanru tinkʼutbʼesi naq oxloqʼ chiwu li xrahom li Jehobʼa?». Maare wankebʼ teʼxkʼoxla: «Tento naq tinra li Jehobʼa». Ma joʼkan ajwiʼ nakaakʼoxla laaʼat? Li Jesus kixye naq li xnimal ru chaqʼrabʼ aʼan: ‹Xraabʼal li Qaawaʼ chi anchal li qachʼool, chi anchal qaanm ut chi anchal qakʼaʼuxl› (Mateo 22:37). Laaʼat ak xaatzol naabʼal chirix li Yos joʼkan naq maare chʼolchʼo chaawu naq tento xraabʼal li Jehobʼa. Abʼanan re xraabʼal li Jehobʼa chi anchal li qaanm, chi anchal qachʼool ut chi anchal qakʼaʼuxl, moko tzʼaqal ta rikʼin reekʼankil naq naqara.\n7. Ma tzʼaqal reekʼankil naq naqara li Yos? Chʼolobʼ kʼaʼut nakaaye aʼan.\n7 Li Santil Hu naxkʼut naq moko kaʼaj tawiʼ tqeekʼa naq naqara li Jehobʼa, tento bʼan tqakʼe chi kʼiik li qarahom chirix. Re xtawbʼal ru chiʼus aʼin, qilaq jun li eetalil: wi taawaj junaq aamansaan, peʼyaal naq inkʼaʼ raj taawulaq chaawu naq teʼxkʼe aawe kaʼajwiʼ xnaqʼ li mansaan? Yaal naq li xnaqʼ nakʼanjelak re naq tkʼiiq xcheʼul li mansaan. Abʼan laaʼat inkʼaʼ nakaawaj xnaqʼ li mansaan, nakaawaj bʼan li ru. Joʼ nakʼulmank rikʼin li mansaan, tento naq tkʼiiq ajwiʼ li qarahom chirix li Jehobʼa ut tixkʼe li ru. Li Santil Hu naxye: «Aʼan aʼin li xraabʼal li Yos: naq chiqapaabʼ ebʼ li xchaqʼrabʼ. Ut ebʼ li xchaqʼrabʼ moko aalebʼ ta». Aʼin naraj xyeebʼal naq li xchaqʼrabʼ li Yos moko chʼaʼaj ta xpaabʼankil (1 Juan 5:3). Joʼkan naq li narahok re chi tzʼaqal li Yos, tento naq tixkʼutbʼesi rikʼin li xbʼaanuhom (chaawil Mateo 7:16-20).\n8, 9. Chanru naqakʼutbʼesi naq naqara li Yos ut naq naqabʼanyoxi re li naxkʼe qe?\n8 Naqakʼutbʼesi naq naqara li Yos, naq naqapaabʼ ut naq naqabʼaanu li naxye li Raatin. Li xchaqʼrabʼ li Yos moko chʼaʼaj ta xpaabʼankil, nokooxtenqʼa bʼan xtawbʼal li sahil chʼoolejil (Isaías 48:17, 18). Naq naqakanabʼ naq li Jehobʼa nokooxbʼeeresi, naqakʼutbʼesi naq oxloqʼ chiqu li naxkʼe qe. Abʼanan, moko chixjunilebʼ ta nekeʼbʼanyoxink chiru li Yos. Laaʼo inkʼaʼ naqaj xkambʼal qe rikʼinebʼ li inkʼaʼ keʼbʼanyoxink chiru li Jesus. Qilaq jun li eetalil: saʼ jun kutan li Jesus kixkʼirtasi lajeebʼ chi winq saqlepebʼ rix, abʼan jun ajwiʼ kibʼanyoxink (Lucas 17:12-17). Us raj naq tqakʼam qe rikʼin li kibʼanyoxink, ut inkʼaʼ rikʼin li bʼeleebʼ li inkʼaʼ keʼbʼanyoxink chiru li Jesus.\n9 Abʼan, bʼar wank rehebʼ li xchaqʼrabʼ li Jehobʼa tento tqapaabʼ? Qilaq wiʼ chik wiibʼ oxibʼ rehebʼ li xchaqʼrabʼ li Yos li wank saʼ li tasal hu aʼin. Xbʼaan naq xpaabʼankil li xchaqʼrabʼ li Yos tooxtenqʼa chi wank junelik saʼ li xrahom.\nMAAKANABʼ JILOK CHIXKʼATQ LI JEHOBʼA\n10. Kʼaʼut aajel ru naq inkʼaʼ tqakanabʼ tzolok chirix li Jehobʼa?\n10 Xnawbʼal ru chiʼus li Jehobʼa tooxtenqʼa chi jilok chixkʼatq, joʼkan naq us raj naq maajunwa tqakanabʼ xnawbʼal ru. Qilaq jun li eetalil: kʼoxla naq wankat saʼ kʼicheʼ ut jwal ke ru li qʼoqyink, joʼkan naq xaaloch li xaml re naq tatqʼixinq chiru. Peʼyaal naq inkʼaʼ raj taakanabʼ xkʼeebʼal xsiʼul li xaml? Abʼan wi taakanabʼ chi chupk naru tatkamq xbʼaan ke. Joʼ chanru nakʼulmank rikʼin li siʼ, xtzolbʼal li naxkʼut li Santil Hu tooxtenqʼa chi xraabʼal junelik li Jehobʼa (Proverbios 2:1-5).\nXraabʼal li Jehobʼa chanchan li xaml, tento xkʼeebʼal xsiʼul re naq inkʼaʼ tchupq\n11. Kʼaru keʼxye li xtzolom li Jesus naq keʼchʼolobʼaak chiru li Raatin li Yos?\n11 Li Jesus kiraj naq ebʼ li xtzolom maajunwa teʼxkanabʼ xraabʼal li Jehobʼa ut li Raatin li Yos. Naq li Jesus kiwakliik wiʼ chik chi yoʼyo kixchʼolobʼ chiru wiibʼ rehebʼ li xtzolom naq kitzʼaqlok chirix li kixye chaq li Yos. Joʼkan naq, moqon chik ebʼ li xtzolom li Jesus keʼxye: «Naxamnak li qachʼool naq yo chaq chi qaatinankil saʼ bʼe ut yook xchʼolobʼankil chiqu li Santil Hu» (Lucas 24:32).\n12, 13. a) Chanru wank li xrahom li qas qiitzʼin chirix li Yos ut li Santil Hu? b) Kʼaru tento tqabʼaanu re naq maajunwa tchupq li qarahom chirix li Yos?\n12 Ut laaʼat, naq yookat chaq xtzolbʼal li naxkʼut li Santil Hu, maare naxamnak ajwiʼ laachʼool naq xat-ok reekʼankil naq nakaara li Yos. Naabʼalebʼ xeʼreekʼa ajwiʼ aʼin. Abʼan chʼaʼaj wank junelik saʼ li xrahom li Yos ut xbʼaanunkil naq tkʼiiq. Inkʼaʼ naqaj xkʼulbʼal li kixye li Jesus naq «taakehoʼq li rahok saʼ xchʼool li xkʼihalebʼ li tenamit» (Mateo 24:12). Abʼan, kʼaru tento taabʼaanu re naq maajunwa taakanabʼ xraabʼal li Jehobʼa ut xpaabʼankil li naxye li Santil Hu?\n13 Maakanabʼ tzolok chirix li Jehobʼa ut li Jesus (Juan 17:3). Naq yooqat xtzolbʼal xsaʼ li Santil Hu, kʼoxla aʼin: «Kʼaru naxkʼut chiwu li Santil Hu chirix li Jehobʼa? Ut, ma yook intenqʼankil li yookin xtzolbʼal re naq tinra li Yos chi anchal li waanm ut chi anchal linkʼaʼuxl?» (chaawil Salmo 119:97). Maajunwa tchupq laarahom chirix li Jehobʼa wi nakaakʼe aachʼool chi xkʼoxlankil li yookat xtzolbʼal saʼ li Santil Hu.\n14. Kʼaʼut tento naq tootijoq re naq junelik tqara li Jehobʼa?\n14 Re naq inkʼaʼ tchupq li qarahom chirix li Jehobʼa maajunwa tqakanabʼ aatinak rikʼin (1 Tesalonicenses 5:17). Saʼ li Tzolom 17 xqil naq li Yos kixkʼe qe jun li maatan: li tijok. Naqara qibʼ chiqibʼil qibʼ naq maajunwa naqakanabʼ aatinak rikʼinebʼ li qamiiw ut naq maakʼaʼ naqamuq chiruhebʼ. Joʼkan ajwiʼ, toowanq choʼq ramiiw li Jehobʼa wi junelik nokootijok chiru. Abʼan, inkʼaʼ tqaye naabʼal sut jun ajwiʼ li aatin malaj li tij, tento bʼan tooʼaatinaq rikʼin li Jehobʼa, joʼ naxbʼaanu jun li chʼinaʼal rikʼin xyuwaʼ. Usta oxloqʼ chiqu aatinak rikʼin li Jehobʼa, naru tqaye re chi anchal qachʼool chixjunil li naqeekʼa (Salmo 62:9 [62:8, Wy]). Wi naqaj xloqʼoninkil li Yos, tento naq tqatzol xsaʼ li Santil Hu ut tootijoq chiru chi anchal qachʼool. Aʼin ttenqʼanq qe chi wank junelik saʼ li xrahom.\nXLOQʼONINKIL LI YOS NAXKʼE XSAHIL QACHʼOOL\n15, 16. Kʼaʼut xpuktesinkil li Raatin li Yos aʼan jun chaabʼil kʼanjel ut jun nimla maatan?\n15 Naq wanko qajunes naqaloqʼoni ajwiʼ li Yos, aʼin naqabʼaanu naq naqatzol xsaʼ li Santil Hu ut naq nokootijok chiru li Yos. Ut naq wanko saʼ komonil nokooʼaatinak chirix li qapaabʼal. Ut laaʼat, ma ak yookat xseeraqʼinkil li naxkʼut li Santil Hu? Maare ak yookat xbʼaanunkil li chaabʼil kʼanjel aʼin (Lucas 1:74). Naq nokooʼaatinak chirix li naqatzol saʼ li Santil Hu yooko xbʼaanunkil li kʼanjel li tenebʼanbʼil saʼ xbʼeenebʼ li tzʼaqal aj paabʼanel: xpuktesinkil li chaabʼil esilal chirix li Xnimajwal Awabʼejilal li Yos (chaawil Mateo 24:14; 28:19, 20).\n16 Oxloqʼ chiru li Apostol Pablo xpuktesinkil li Raatin li Yos, joʼkan naq kixye naq li kʼanjel aʼin jun nimla maatan (2 Corintios 4:7). Jwal chaabʼil aatinak chirix li Jehobʼa ut li Rajom xbʼaan naq yooko chi kʼanjelak chiru laj Eechal Re li choxachʼochʼ ut naxkʼam chaq li osobʼtesink. Naq nokooʼaatinak chirix li Santil Hu, naqatenqʼahebʼ li poyanam chi xnawbʼal ru li Yos ut chi xtawbʼal li bʼe li nakʼamok saʼ li junelik yuʼam. Joʼkan naq, ma wank tawiʼ junaq chik li kʼanjel li tixsahobʼresi qachʼool? Aatinak chirix li Jehobʼa ut li Raatin naxkawubʼresi li qapaabʼal ut nakʼiik li qarahom chirix li Yos. Oxloqʼ chiru li Jehobʼa naq naqakʼe qachʼool chi kʼanjelak chiru (Hebreos 6:10). Wi junelik yooqo xbʼaanunkil li kʼanjel aʼin maajunwa tqakanabʼ xraabʼal li Yos (chaawil 1 Corintios 15:58).\n17. Kʼaʼut aajel ru xpuktesinkil li Raatin li Yos?\n17 Us xjultikankil naq aajel ru xpuktesinkil li Xnimajwal Awabʼejilal li Yos saʼebʼ li qakutan. Kʼaʼut aajel ru xbʼaanunkil li kʼanjel aʼin? Xbʼaan naq li Santil Hu naxye: «Xnachʼok chaq li xnimla kutankil li Qaawaʼ [Jehobʼa]; ak xseebʼank ut nachʼ chik wank» (Sofonías 1:14). Yook chaq chi nachʼok xkutankil naq li Jehobʼa tixsach chixjunil li maaʼusilal saʼ xbʼeen li Ruuchichʼochʼ. Joʼkan naq, aajel ru naq chixjunilebʼ teʼxnaw aʼin! Tento naq chʼolchʼooq chiruhebʼ naq anaqwan xqʼehil naq teʼxpaabʼ li Jehobʼa, li Nimajwal Yos. Joʼkan ajwiʼ, chʼolchʼooq chiruhebʼ naq li rosoʼjik ‹ak xaqxo xkutankil naq tkʼulmanq, us ta tbʼayq› (Habacuc 2:3).\n18. Kʼaʼut tento naq tqaloqʼoni ru li Jehobʼa saʼ komonil ut saʼ xyanqebʼ li tzʼaqal aj paabʼanel?\n18 Li Jehobʼa naraj naq tqaloqʼoni ru saʼ komonil ut saʼ xyanqebʼ li tzʼaqal aj paabʼanel. Joʼkan naq li Santil Hu naxye: «Chiqilaq qibʼ chiqibʼil qibʼ re xkʼeebʼal xkawubʼ qachʼool chi rahok joʼwiʼ chi xbʼaanunkil li chaabʼil kʼanjel. Miqakanabʼ li qachʼutam: wankebʼ kʼaynaqebʼ xbʼaanunkil chi joʼkan. Qawaklesihaq bʼan qachʼool chiqibʼil qibʼ, ut qʼaxal chik anaqwan naq nekeril naq yo chaq chi nachʼok li Kutan» (Hebreos 10:24, 25). Naq nokoowulak saʼebʼ li qachʼutam naqakʼe xloqʼal li Yos ut naqakawresi qachʼool chiqibʼil qibʼ.\n19. Kʼaru tento tqabʼaanu re naq tqara qibʼ rikʼinebʼ li qech aj paabʼanel?\n19 Naq nokoochʼutlaak rikʼinebʼ li qech aj paabʼanel, naqatzol xraabʼal qibʼ chiqibʼil qibʼ. Li Jehobʼa naril xchaabʼilal li qanaʼlebʼ. Joʼkan naq, wi tqakʼam qe rikʼin li Jehobʼa tqil xchaabʼilal ru li xnaʼlebʼebʼ li qech aj paabʼanel. Qajultikaq naq ebʼ li qech aj paabʼanel ebʼ aj maak joʼkan naq naru teʼmaakobʼq chiqu. Moko chiqajunilo ta naqataw ru saʼ junpaat li naxkʼut li Santil Hu (chaawil Colosenses 3:13). Wi taasikʼebʼ choʼq aawamiiw li kawebʼ ribʼ saʼebʼ li xpaabʼal, kawaq ajwiʼ laapaabʼal. Ut wi nakaaloqʼoni ru li Jehobʼa saʼ xyanqebʼ li tzʼaqal aj paabʼanel, maajunwa taakanabʼ xraabʼal. Anaqwan qilaq chanru nekeʼosobʼtesiik xbʼaan li Jehobʼa, li nekeʼxkʼe xchʼool chi xloqʼoninkil ru ut nekeʼwank saʼ li xrahom.\nKʼE AACHʼOOL CHI XTAWBʼAL «LI TZʼAQAL YUʼAM»\n20, 21. Kʼaru xyaalal «li tzʼaqal yuʼam» ut kʼaʼut naq chaabʼilaq li yuʼam aʼin?\n20 Li Jehobʼa narosobʼtesihebʼ rikʼin yuʼam li nekeʼxkʼe xchʼool chi xloqʼoninkil ru. Abʼan, chanru li yuʼam aʼin? Maare wankebʼ nekeʼxkʼoxla naq ak wank qayuʼam, xbʼaan naq yoʼyooko, nokoowaʼak ut nokooʼukʼak. Ut naq sa wankebʼ nekeʼxye: «Aʼin li tzʼaqal yuʼam!». Abʼanan, li Santil Hu naxye naq saʼebʼ li qakutan maaʼani yook xyuʼaminkil li tzʼaqal yuʼam li naxyeechiʼi qe li Yos.\nLi Jehobʼa naraj naq taataw «li tzʼaqal yuʼam». Ut laaʼat, ma taataw li yuʼam aʼin?\n21 Li Santil Hu naxye naq tooruuq xtawbʼal «li tzʼaqal yuʼam» (1 Timoteo 6:19). Li «tzʼaqal yuʼam» li naʼaatinak wiʼ li Santil Hu aʼan li yuʼam li tixkʼe qe li Yos naq tixchʼinaʼusa chixjunil li Ruuchichʼochʼ. Naq tkʼulmanq aʼin, li Yos trisi li maak saʼ qabʼeen ut maaʼani chik tyajerq, chixjunilebʼ sahaqebʼ chik saʼ xchʼool ut teʼwanq saʼ tuqtuukilal. Ut aran tqataw «li tzʼaqal yuʼam» malaj li junelik yuʼam. Aʼin li yuʼam kiraj li Yos choʼq qe chalen chaq saʼ xtiklajik li Ruuchichʼochʼ (1 Timoteo 6:12). Peʼyaal naq kʼajoʼ xchaabʼilal li qosobʼtesinkil tixkʼe qe li Yos?\n22. Chanru taataw «li tzʼaqal yuʼam»?\n22 Chanru natawmank «li tzʼaqal yuʼam»? Naq li Apostol Pablo kiʼaatinak chirix li tzʼaqal yuʼam, xbʼeenwa kixye rehebʼ laj paabʼanel naq tento teʼxbʼaanu li usilal ut «li chaabʼil bʼaanuhom» (1 Timoteo 6:18). Joʼkan naq, re naq tqataw li yuʼam aʼin tento naq tqayuʼami li naqatzol saʼ li Santil Hu. Abʼan, ma kiraj xyeebʼal li Apostol Pablo naq rikʼin «li chaabʼil bʼaanuhom» natawmank «li tzʼaqal yuʼam»? Inkʼaʼ, li yuʼam aʼin natawmank «saʼ xkʼabʼaʼ li rusilal [...] li Yos» (Romanos 5:15). Li Jehobʼa narosobʼtesihebʼ li nekeʼloqʼonink re. Naraj naq taataw «li tzʼaqal yuʼam» re naq sahaq saʼ laachʼool ut wanqat saʼ tuqtuukilal. Li inkʼaʼ teʼxkanabʼ xraabʼal li Yos teʼxtaw li yuʼam chi junelik.\n23. Kʼaʼut aajel ru naq junelik toowanq saʼ li xrahom li Yos?\n23 Us naq chiqajunilo tqakʼoxla: «Ma yookin xloqʼoninkil li Yos joʼ naxye li Santil Hu?». Wi wulaj wulaj yooko xbʼaanunkil li naraj li Yos, chaabʼilaq ru qabʼe ut chʼolchʼo tzʼaqal naq tqataw qakolbʼal rikʼin. Li Jehobʼa yooq chi kolok re li xtenamit chiru li xmaaʼusilal li ruuchichʼochʼ ut Aʼan tkʼamoq rehebʼ saʼ li akʼ ruuchichʼochʼ. Ut ak nachʼ wank li osobʼtesink li tixkʼam chaq li Yos. Kʼajoʼaq xchaabʼilal wank saʼ li akʼ ruuchichʼochʼ! Nasahoʼk saʼ qachʼool xloqʼoninkil ru li Yos saʼ rosoʼjik li kutan aʼin! Wi nakaakʼe aachʼool chi xbʼaanunkil aʼin taataw «li tzʼaqal yuʼam», li yuʼam li kiraj li Jehobʼa choʼq qe chalen chaq saʼ xtiklajik.\nNaqakʼutbʼesi naq naqara li Yos, naq naqapaabʼ ut naq naqabʼaanu li naxye li Raatin (1 Juan 5:3).\nWi naqaj wank junelik saʼ li xrahom li Yos tento naq tqatzol xsaʼ li Santil Hu, tootijoq chi anchal qachʼool, tqachʼolobʼ ani tzʼaqal li Yos ut tqaloqʼoni ru saʼebʼ li chʼutam (Mateo 24:14; 28:19, 20; Juan 17:3; 1 Tesalonicenses 5:17; Hebreos 10:24, 25).\nLi teʼwanq junelik saʼ li xrahom li Yos teʼxtaw «li tzʼaqal yuʼam» (1 Timoteo 6:12, 19; Judas 21).\nLi Santil Hu yook xtenqʼankil naabʼalebʼ saʼ chixjunil li Ruuchichʼochʼ re naq teʼxtaw xyaalal ebʼ li patzʼom li wank xwankil. Ma taawaj ajwiʼ laaʼat xkʼulbʼal aatenqʼankil joʼ aʼanebʼ?


ROMANOS 2 KEK - Li Dios narakoc a̱tin saˈ ti̱quilal - Bible Gateway\nROMANOS 2 Kekchi (KEK)\nLi Dios narakoc a̱tin saˈ ti̱quilal\n2 ¿Anihat la̱at nak tatrakok a̱tin saˈ xbe̱neb la̱ cuas a̱cui̱tzˈin? Cui nacarak a̱tin saˈ xbe̱neb la̱ cuas a̱cui̱tzˈin ut toj yo̱cat ajcuiˈ chixba̱nunquil li incˈaˈ us la̱at joˈ yo̱queb aˈan, raylal ajcuiˈ yo̱cat chixbokbal saˈ a̱be̱n ut ta̱rakekˈ a̱tin saˈ a̱be̱n. 2 Nakanau nak li Dios ti̱c xchˈo̱l ut aˈan ta̱rakok a̱tin chi tzˈakal saˈ xbe̱neb li nequeˈba̱nun re li ma̱usilal. 3 La̱at nacatrakoc a̱tin saˈ xbe̱neb li nequeˈba̱nun re li ma̱usilal ut nacaba̱nu ajcuiˈ li ma̱usilal la̱at. ¿Cˈaˈru nacaye? ¿Ma incˈaˈ ta biˈ tatxqˈue li Dios chixtojbal rix a̱ma̱c la̱at? 4 ¿Ma ta̱tzˈekta̱na lix nimal ruxta̱n li Dios? ¿Ma ta̱tzˈekta̱na lix cuyum ut lix kˈunil xchˈo̱l? ¿Ma incˈaˈ nacaqˈue retal nak xban lix nimal rusilal li Dios naraj nak ta̱yotˈ a̱chˈo̱l ta̱jal a̱cˈaˈux? 5 Aban la̱at cau a̱chˈo̱l. Joˈcan nak incˈaˈ nacayotˈ a̱chˈo̱l incˈaˈ nacajal a̱cˈaˈux. Ut riqˈuin aˈan yo̱cat chixbokbal xjoskˈil li Dios saˈ a̱be̱n. Toxa̱cuil xjoskˈil nak ta̱cuulak xkˈehil nak li Dios ta̱rakok a̱tin saˈ ti̱quilal. 6 Saˈ li cutan aˈan li Dios tixqˈue xkˈajca̱munquil li junju̱nk aˈ yal chanru lix yehom xba̱nuhomeb. 7 Li Dios tixqˈue xyuˈam chi junelic li ani naxqˈue xchˈo̱l chixba̱nunquil li cha̱bilal li naraj li Dios re nak tixtau lix lokˈal, lix nimanquil ru, ut lix yuˈam chi junelic. 8 Aban riqˈuin xjoskˈil li Dios tixqˈueheb chixtojbal xma̱queb li nequeˈxnimobresi rib ut incˈaˈ nequeˈraj xpa̱banquil li xya̱lal. Eb aˈan caˈaj cuiˈ li incˈaˈ us nequeˈxcˈoxla. 9 Raylal ut ra xi̱cˈ ta̱cha̱lk saˈ xbe̱neb chixjunileb li nequeˈba̱nun re li incˈaˈ us. Xbe̱n cua ta̱cha̱lk saˈ xbe̱neb laj judío ut ta̱cha̱lk ajcuiˈ saˈ xbe̱neb li ma̱cuaˈeb aj judío. 10 Aban li Dios tixqˈue xcuanquil, xlokˈal ut tuktu̱quil usilal reheb chixjunileb li nequeˈba̱nun re li cha̱bilal. Tixqˈue xbe̱n cua reheb laj judío ut tixqˈue ajcuiˈ reheb li ma̱cuaˈeb aj judío. 11 Li Dios incˈaˈ naxsicˈ ru li junju̱nk. Junajo ban chiru. 12 Li ani nequeˈma̱cob chi incˈaˈ nequeˈxnau li chakˈrab li quiqˈueheˈ re laj Moisés xban li Dios, ta̱rakekˈ a̱tin saˈ xbe̱neb ut teˈsachk usta incˈaˈ nequeˈxnau li chakˈrab. Ut chixjunileb li nequeˈxnau li chakˈrab ut nequeˈma̱cob, ta̱rakekˈ ajcuiˈ a̱tin saˈ xbe̱neb joˈ naxye saˈ li chakˈrab. 13 Chiru li Dios incˈaˈ ti̱c xchˈo̱l junak yal riqˈuin xnaubal li chakˈrab. Aban li nequeˈba̱nun re li naxye li chakˈrab ti̱queb xchˈo̱l chiru li Dios. 14 Li ma̱cuaˈeb aj judío incˈaˈ nequeˈxnau li chakˈrab li quiqˈueheˈ re laj Moisés. Abanan usta ma̱cˈaˈ li chakˈrab, cuan ajcuiˈ nak nequeˈxba̱nu joˈ naxye saˈ li chakˈrab xban nak nequeˈrecˈa saˈ xchˈo̱l cˈaˈru li us ut cˈaˈru li incˈaˈ us. 15 Nacˈutun riqˈuin lix yehom xba̱nuhomeb nak ac nequeˈxnau cˈaˈru naxye saˈ li chakˈrab usta ma̱ jun sut rabiomeb li chakˈrab. Nequeˈrecˈa saˈ xchˈo̱leb ma us malaj incˈaˈ us li yo̱queb chixba̱nunquil. 16 Xakabanbil li Jesucristo xban li Dios re ta̱rakok a̱tin saˈ xbe̱neb chixjunileb nak ta̱cuulak xkˈehil. Li Cristo naxnau chanru lix chˈo̱l li junju̱nk usta mukmu chiku la̱o. Joˈcan naxye resilal li colba‑ib li ninjultica la̱in.\nEb laj judío ut lix chakˈrab laj Moisés\n17 La̱at aj judío, ut riqˈuin aˈan nacanimobresi a̱cuib, ut nacaye nak li Dios aˈan aj e̱chal a̱cue. Ut nacacˈojob a̱chˈo̱l riqˈuin lix chakˈrab laj Moisés. 18 Xban nak xatzol li chakˈrab, nacanau cˈaˈru naraj li Dios. Nacanau cˈaˈru li us ut nacanau cˈaˈru li incˈaˈ us. 19 Nacaqˈue a̱cuib joˈ aj cˈutul xbeheb li mutzˈ. Nacaye nak la̱at xcutaneb li cuanqueb saˈ kˈojyi̱n. Nincˈut li xya̱lal chiruheb, chancat. 20 Nacaye nak la̱at aj tzolol reheb li incˈaˈ tzolbileb ut li incˈaˈ nequeˈxnau xya̱lal. Nacaye nak saˈ li chakˈrab nacatau a̱naˈleb chi tzˈakal ut aran nacatau xya̱lal. 21 Cui la̱at nacatzoleb li jalan chic, ¿cˈaˈut nak incˈaˈ nacatzol a̱cuib la̱at? La̱at nacachˈolob xya̱lal nak incˈaˈ us li elkˈac. ¿Cˈaˈut nak toj yo̱cat ajcuiˈ chi elkˈac la̱at? 22 La̱at nacaye nak incˈaˈ us li muxuc caxa̱r. ¿Cˈaˈut nak toj nacatmuxuc caxa̱r la̱at? Cui xicˈ nacacuil eb li yi̱banbil dios, ¿cˈaˈut nak nacatxic chi elkˈac saˈ li rochocheb? 23 Kˈaxal nim a̱cuanquil nak nacacuecˈa a̱cuib xban nak nacanau li chakˈrab li quiqˈueheˈ re laj Moisés. Abanan nacatzˈekta̱na li Dios riqˈuin nak nacakˈet lix chakˈrab. 24 Joˈ naxye saˈ li Santil Hu: Saˈ e̱cˈabaˈ la̱ex aj judío, nequeˈxmajecua li Dios li ma̱cuaˈeb aj judío. 25 Relic chi ya̱l li circuncisión cuan xya̱lal cui nacapa̱b li chakˈrab li quiqˈueheˈ re laj Moisés xban li Dios. Aban cui nacakˈet lix chakˈrab ma̱cˈaˈ na‑oc cuiˈ nak xacˈul li circuncisión. 26 Cui junak cui̱nk ma̱cuaˈ aj judío incˈaˈ naxcˈul li circuncisión, aban naxpa̱b ut naxba̱nu li cˈaˈru naxye li chakˈrab, li cui̱nk aˈan ta̱qˈuehekˈ ajcuiˈ saˈ ajl saˈ xya̱nkeb li queˈxcˈul li circuncisión. 27 Usta incˈaˈ xcˈul li circuncisión cui naxba̱nu tzˈakal li tzˈi̱banbil saˈ li chakˈrab, li cui̱nk aˈan naxcˈut a̱xuta̱n ut ta̱rakekˈ a̱tin saˈ a̱be̱n xban nak nacakˈet li chakˈrab. Ma̱cˈaˈ na‑oc cuiˈ a̱cue nak xacˈul li circuncisión, chi moco nak nacanau li tzˈi̱banbil saˈ li chakˈrab cui incˈaˈ nacaba̱nu li cˈaˈru naxye. 28 Li tzˈakal aj judío ma̱cuaˈ aj judío yal xban xcˈulbal li circuncisión. Riqˈuin ban xpa̱banquil li chakˈrab. Lix ya̱lal li circuncisión ma̱cuaˈ caˈaj cuiˈ li na‑ux riqˈuin li tzˈejcualej. 29 Li tzˈakal aj judío naxpa̱b chi tzˈakal lix chakˈrab li Dios. Ut li tzˈakal circuncisión incˈaˈ nacˈulman riqˈuin xba̱nunquil li chakˈrab. Aˈan ban li naxba̱nu li Santil Musikˈej saˈ li ra̱m li junju̱nk. Ut lix lokˈal laj pa̱banel incˈaˈ naqˈueheˈ xbaneb li cui̱nk. Li Dios ban naqˈuehoc xlokˈal.